MyCARE rancang misi kemanusiaan pertama ke Iraq

“Pihak kami sudah merancang untuk menghantar misi ke Iraq sejak tahun lalu, namun baru kini hasrat ini dapat kami realisasikan,” jelas Dr Mohd Tahir Abdul Rahman, Ahli Pemegang Amanah MyCARE dalam sidang media pelancaran kempen Winter Relief 2016 di Hospital Pakar KPJ Ampang Puteri semalam.

Menurut beliau, misi ini sangat penting untuk meninjau keadaan dan keperluan Internally Displaced People (IDP) di Iraq yang kini sudah mencecah angkan 3.1 juta orang. Misi ini dijadualkan menyampaikan bantuan musim sejuk secara terus ke tiga kem pelarian (IDP) di dua buah wilayah autonomi Kurdistan di utara Iraq iaitu Kem Khazir, Debka dan Al-Jud’ah.

Bakal disertai oleh empat aktivis kemanusiaan MyCARE dan dua krew media yang diketuai Dr Tahir sendiri, bantuan berjumlah RM450,000 bakal disalurkan kepada 1,000 buah keluarga yang terdiri daripada pelarian Syria di Iraq selain pelarian Iraq sendiri.

Dr Fauziah, Dr Tahir dan sumbangan untuk MyCARE

Kempen Winter Relief 2016 yang berlangsung hingga 15 Januari 2017 mensasarkan bantuan musim sejuk berjumlah RM2 juta yang akan diagihkan kepada kira-kira 15,000 orang rakyat Palestin di Gaza, pelarian Syria, pelarian Iraq dan Yaman. Pakej bantuan ini berupa alat pemanas, pakaian dan makanan.

Ahli Lembaga Pengarah MyCARE, yang juga ahli misi Women’s Boat to Gaza (WBG), Dr Fauziah Mohd Hasan turut berkongsi pengalamannya bersama pelarian dalam satu misi kemanusiaan di mana derita mereka ini bertambah kerana barang-barang persediaan musim sejuk tidak mencukupi dan suhu sejuk yang melampau telah menyebabkan kematian saban tahun.

Dalam sidang media itu juga, MyCARE turut menerima sumbangan bernilai RM50,000 daripada Dato’ Dr. Abd. Wahab Ghani, Pengarah Perubatan KPJ Ampang Puteri mewakili 60 orang pakar konsultan hospital tersebut.

“Nilai bantuan ini adalah kecil berbanding dengan bantuan-bantuan yang disampaikan oleh rakyat Malaysia melalui MyCARE. Insya-Allah, kami berazam untuk menyemarakkan lagi isu-isu kemanusiaan khasnya kempen Winter Relief di kalangan pekerja-pekerja Hospital KPJ Ampang Puteri,” ujar beliau.

Bagi yang ingin menyumbang untuk kempen Winter Relief 2016, hulurkan sumbangan anda sekarang atas nama HUMANITARIAN CARE MALAYSIA BERHAD:

E-melkan slip/bukti sumbangan ke account@mycare.org.my atau Whatsapp/Telegram ke 019-655 1948. Maklumat lanjut boleh didapati di: http://bit.ly/WinterRelief2016


Presiden IKRAM seru hadir Solidariti Kedamaian

Program akan bermula di pasar raya SOGO hingga ke Dataran Merdeka, bagi menyatakan solidariti terhadap rakyat New Zealand yang berdepan dengan peristiwa sedih yang berlaku pada Jumaat lalu.

“Kami ingin menyatakan rasa sedih terhadap peristiwa yang berlaku di New Zealand baru-baru ini, iaitu di Bandar Christchurch, di mana satu pembunuhan beramai-ramai telah berlaku ke arah sekumpulan jemaah yang sedang bersiap-siap untuk menunaikan Solat Jumaat di Masjid Al-Noor,” ujar beliau.

Beliau berkata, peristiwa ini merupakan peristiwa sedih yang melibatkan pembunuhan ke atas 50 orang Islam termasuk empat orang rakyat Malaysia, iaitu tiga cedera dan seorang meninggal dunia.

“Kita merasa sedih di atas peristiwa tersebut dan kepada negara New Zealand, satu peristiwa yang tidak diduga sama sekali oleh mereka lantaran rakyat New Zealand tidak menampakkan ciri-ciri keganasan, sikap dan tindakan mereka terhadap orang Islam yang berada di sana.”

Dalam pada itu, sebagaimana yang diketahui, pelaku penjenayah tersebut, berasal daripada Australia.

“Jadi, sebagai rakyat Malaysia, kita perlu membayangkan kepada masyarakat New Zealand bahawa kita turut berasa sedih di atas apa yang telah berlaku,” katanya.

Sehubungan dengan itu, IKRAM berharap rakyat New Zealand dapat menampilkan ciri-ciri kebaikan yang semulajadi yang ada pada diri mereka sebagaimana yang dapat dilihat selama ini.

“Mereka ikut serta menyatakan ketidaksenangan terhadap apa yang telah berlaku dan mereka turut sama membayangkan simpati terhadap keluarga yang terkorban.”

Dalam pada itu, mereka turut mengawal keadaan selepas kejadian tersebut berlaku sehinggalah waktu pengebumian jenazah yang terkorban.

“Kita sebagai rakyat Malaysia yang peka kepada keamanan, menyatakan solidariti kita kepada rakyat New Zealand begitu juga kepada keluarga-keluarga mangsa yang terkorban yang telah terpaksa menghadapi keadaan sedih ini,” ujar Dr Parid.

Sebagai rakyat Malaysia, IKRAM turut mengucapkan takziah kepada keluarga yang telah gugur dalam peristiwa ini.

“Dan kita mendoakan untuk mereka kebaikan dan roh-roh mereka akan dirahmati oleh Allah serta diletakkan dalam kalangan hamba-hamba-Nya yang soleh.”

Selain itu, IKRAM mengharapkan semua keluarga mangsa agar terus kekal bersabar menerima peristiwa tersebut.

‘Solidariti Kedamaian’ pada Sabtu ini merupakan program anjuran Jabatan Perdana Menteri dengan kerjasama gabungan pertubuhan-pertubuhan masyarakat madani pelbagai agama dan bangsa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita dan Pengorbanan: Inspirasi Kisah Siti Hajar

“Yarhamullah Umma Ismail.” Semoga Allah merahmatimu wahai Ummu Ismail.

Demikianlah penggalan doa yang dipanjatkan baginda Nabi SAW kepada Siti Hajar dalam hadis riwayat Bukhari (No. 2368) tatkala meriwayatkan sebuah episod kehidupan yang sarat dengan hikmah.

Dalam hadis itu, Nabi mendoakan kesejahteraan kepada Siti Hajar atas usaha gigihnya di tengah padang pasir yang tandus untuk membendung air zamzam. Jika itu tidak dilakukan, nescaya air zamzam akan terus mengalir jauh daripada mata airnya.

Segala pengorbanan yang dilakukan itu tidak lain demi menghilangkan haus anaknya serta dirinya agar dapat meneruskan kehidupan.

Sejarah mencatatkan bahawa Nabi Ibrahim a.s. telah diperintahkan Allah untuk meninggalkan isteri dan anaknya di kota Makkah, lembah yang tandus dan kering-kontang, lalu Siti Hajar memikul tanggungjawab untuk mendidik dan membesarkan Ismail a.s.

Setelah Ismail beranjak dewasa, Nabi Ibrahim kembali ke Makkah, betapa pertemuan yang sangat dinanti setelah sekian lama tidak berjumpa.

Namun, Allah uji lagi dengan perintah yang lebih berat, perintah untuk menyembelih Ismail. Adakah Ismail memberontak? Tidak, bahkan Ismail menerima perintah itu dengan hati yang tenang.

Saudaraku, pernahkah kita terfikir bagaimana Siti Hajar, tanpa kehadiran suaminya mampu mendidik dan mencapai visi Nabi Ibrahim dalam doanya agar zuriatnya menjadi generasi yang soleh dan taat?

Dengan taufik daripada Allah SWT, beliau berjaya menancapkan keimanan yang kukuh di dada Nabi Ismail. Berkat didikan Siti Hajar, Ismail a.s. mampu menerima perintah yang berat itu, sambil menyebutkan kalimah yang begitu indah, yang dirakamkan dalam surah As-Saffaat ayat 102:

يَـٰٓأَبَتِ ٱفْعَلْ مَا تُؤْمَرُ ۖ سَتَجِدُنِىٓ إِن شَآءَ ٱللَّهُ مِنَ ٱلصَّـٰبِرِينَ

“Wahai ayahku, laksanakanlah apa yang telah diperintahkan kepadamu. Kau akan dapati aku termasuk golongan orang yang sabar.”

Kisah Nabi Ibrahim, Nabi Ismail dan ibunya Siti Hajar adalah contoh sebuah pasukan yang mempunyai peranan masing-masing mencapai visi mendidik anak yang soleh.

Di sini kita memahami ada keperluan mengkaji kekuatan dan kekurangan yang dimiliki wanita dan lelaki dalam mencapai sesuatu visi, dan bagaimana wanita dan lelaki saling melengkapi dan saling berkorban.

Mungkin sebahagian wanita ada kelebihan dari aspek emosi, kemampuan berbicara, kasih sayang, lemah lembut serta kelebihan lain. Mungkin sebahagian besar lelaki, Allah anugerahkan fizikal yang kuat, daya fikir rasional, cita-cita yang tinggi dan sebagainya.

Tugas kita adalah bekerjasama agar kekuatan kita mengatasi kelemahan kita, sehingga membuatkan saf kita semakin kukuh, selaras dengan firman Allah Taala:

“Dan orang-orang yang beriman, lelaki dan perempuan, sebahagian mereka menjadi penolong bagi sebahagian yang lain.” (At-Taubah:71)

Andai kita mempunyai misi besar, pastinya ia perlukan pengorbanan yang besar. Mana mungkin dicapai visi yang besar itu dengan bersantai-santai. Ia menuntut kita melakukan pengorbanan tenaga, fikiran, masa, wang ringgit dan perasaan.

Kalimat pengorbanan mempunyai hubungan yang sangat erat dengan wanita. Selain kisah Siti Hajar, begitu banyak teladan dalam sirah para wanita terdahulu yang kita temukan.

Antaranya Asiyah, isteri Firaun, dalam perjuangan menyembunyikan keimanan, akhirnya terserlah keimanan itu dan akhirnya beliau sanggup mengorbankan nyawanya demi mempertahankan akidah.

Khansa’ yang berjuang mendidik lima anaknya merindui jihad dan perjuangan, hingga akhirnya kesemua anaknya syahid di medan juang, serta banyak lagi sahabiyah serta salafus soleh lainnya.

Tidak lupa juga para wanita di dunia moden hari ini. Mereka bertarung nyawa melahirkan, serta mendidik anak dan mengurus rumah tangga dan pada masa yang sama, mereka juga berada di barisan hadapan sebagai profesional yang menyumbang dalam dunia kerjaya.

Kini kita sedar betapa signifikan peranan wanita dalam mencapai sebuah visi, baik ia visi keluarga, masyarakat  mahupun negara.

Oleh itu, kita perlu memelihara para wanita, terutama anak-anak dan generasi muda kita daripada anasir yang merosakkan mereka.

Antaranya ancaman pemikiran sekular dan plural yang menyempitkan nilai agama dalam diri dan menghilangkan keyakinan terhadap perasaan kebanggaan dengan Islam.

Selain itu, gaya hidup individualistik, mewah dan bersantai-santai. Natijahnya, anak muda kita kurang kepedulian kepada masyarakat dan hanya berfikir dalam jangka pendek untuk diri sendiri sahaja.

Kita memohon kepada Allah Yang Maha Kuasa agar generasi muda kita, terutama para wanita, dapat terpelihara daripada anasir-anasir perosak.

Semoga kita dapat membina para wanita solehah, muslehah seperti Siti Hajar, Ummu Ismail yang rela berkorban demi keluarga, agama, bangsa dan negara.

Ustazah Sallawahiu Mohd Salleh
Ketua Wanita
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


FB Aqsa Syarif ditutup sementara

“Page Aqsa Syarif di ‘unpublished’ seketika kerana serangan daripada penyokong Zionis Israel yang membuat ‘false report’ dan penapisan kandungan berkenaan Palestin oleh pihak Facebook,” kata MyCARE.

Laman yang memiliki lebih 700,000 likers itu telah diserang oleh penyokong-penyokong Zionis Israel sejak beberapa bulan yang lalu.

“Mereka cuba menyekat kami untuk menyampaikan info dan fakta mengenai Palestin kepada orang ramai.

“Kami telah menghasilkan pelbagai buku, artikel dan video agar kebenaran sampai kepada semua, tetapi ada pihak merasa tidak senang dengan hal itu.”

Menurutnya, mungkin penyokong-penyokong Zionis Israel sedang bersorak gembira atas kemenangan ini.

“Namun, kita perlu buktikan suara Palestin tidak akan padam! Sebarkan kepada orang ramai,” tegasnya.

Di samping sedang berusaha mendapatkan semula laman asal Aqsa Syarif, MyCARE telah menubuhkan laman Facebook Aqsa Syarif 2.0 sebagai alternatif untuk mendapatkan info terkini mengenai Palestin.

Sila ‘like’ laman Facebook Aqsa Syarif 2.0 di pautan https://www.facebook.com/theaqsasyarif/ dan ‘share’ kepada seramai yang mungkin.


Bersih 2.0 raih Anugerah Demokrasi & Hak Asasi Manusia Asia

Anugerah bersama hadiah berjumlah USD100,000 disampaikan kepada Pengerusi Bersih 2.0, Maria Chin Abdullah oleh Speaker Legislatif, Su Jia-chyuan merangkap Pengerusi TFD.

Maria dalam ucapannya merakamkan penghargaan kepada TFD atas keyakinannya terhadap Bersih 2.0 dan anugerah ini merupakan satu penghormatan kepada rakyat Malaysia yang memerangi sistem politik yang dibina atas keganasan, perkauman, ekstremisme dan penindasan.

Menurutnya, Bersih 2.0 telah membantu meningkatkan jumlah yang mengundi kepada 85 peratus pada 2013 sambil menambah bahawa rakyat Malaysia akan terus berjuang melakukan reformasi institusi.

“Anugerah ini adalah pengiktirafan terhadap perjuangan demokrasi dan hak asasi manusia di Malaysia.”

Su Jia-chyuan dalam ucapannya berkata, pilihan raya yang adil dan bersih adalah dasar demokrasi yang kukuh dan satu opik perdebatan di setiap negara.

“Kami berharap anugerah ini akan menggalakkan mereka (rakyat Malaysia) untuk terus berjuang dalam demokrasi dan menjadi penunjuk kepada pilihan raya adil di Asia,” katanya.

Turut hadir dalam majlis itu Timbalan Pengerusi Bersih 2.0, Hj. Shahrul Aman Mohd Saari dan Pengurus Bersih 2.0, Mandeep Singh.

Bersih ditubuhkan pada 2006 oleh parti-parti politik dan pertubuhan bukan kerajaan (NGO) dengan matlamat untuk memperjuangkan reformasi pilihan raya.

Ia dilancarkan semula pada tahun 2009 sebagai Bersih 2.0 oleh 93 NGO dengan agenda yang lebih luas iaitu memantau semua aspek dalam jurang politik dan mewakili kepelbagaian masyarakat madani di Malaysia.

Hadiah Gwangju dan The Civil Society Award

Pada tahun lalu, perjuangan Bersih 2.0 turut mendapat pengiktirafan dengan menerima anugerah Hadiah Gwangju untuk Hak Asasi Manusia Korea Selatan oleh May 18 Memorial Foundation.

Terbaru, sebuah pasukan mengkaji dan membantah persempadanan semula, Delineation Action & Research Team (DART) inisiatif Bersih 2.0 dan Engage telah memenangi anugerah The Civil Society Award 2017 pada 12 Disember lalu semasa majlis Award Presentation Ceremony & Dinner anjuran KL & Selangor Chinese Assembly Hall (KLSCAH).

Sumber: Taiwan Today & Taipei Times

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kejadian di McDonald’s Dungun: Kenyataan Rasmi Aqsa Syarif

Sungguhpun boikot adalah hak pengguna melakukan tindakan sivil untuk  mengenakan tekanan, namun ia tidak mewajarkan tindakan secara fizikal  mahu pun lisan untuk menakut-nakutkan serta mendatangkan kecederaan  batang tubuh atau emosi kepada pemilik premis dan pekerjanya.

Aqsa Syarif memohon orang ramai yang menyokong kempen boikot supaya  mengawal diri dan tidak melanggar batas undang-undang dalam menjayakan  kempen. Tindakan liar dan melampau tidak tergolong sebagai menyokong  inisiatif boikot. Ia sebaliknya lebih mirip kepada perbuatan merosakkan  harta benda awam (vandalisme).

Aqsa Syarif menyarankan orang  ramai untuk menghubungi pihak polis jika perbuatan ganas seperti ini  berulang lagi. Untuk mengelak perkara seperti ini diulangi oleh pihak  tidak bertanggungjawab, maka Aqsa Syarif menasihatkan agar tidak diadakan  sebarang bentuk demonstrasi atau perhimpunan di hadapan atau  berhampiran mana-mana premis McDonald’s.

Prof Madya Dr Hafidzi Mohd Noor Pengerusi Aqsa Syarif Berhad


Risalah 2: Perlukah Khutbah Hari Raya Di Rumah?

Khutbah berasal daripada perkataan bahasa Arab yang bermaksud ucapan atau ceramah. Timbul persepsi dalam kalangan masyarakat kita, apabila disebut khutbah, ia seolah-olah sesuatu yang berat, sukar dan terlalu banyak protokolnya.

Sebenarnya menyampaikan khutbah adalah sama seperti menyampaikan ucapan-ucapan yang lain. Cuma ia terdapat sedikit tambahan beberapa perkara yang menjadi rukun sepertimana pandangan dalam mazhab al-Syafie.

Pada tahun ini, umat Islam akan berhari raya Aidilfitri dalam suasana Perintah Kawalan Pergerakan Bersyarat (PKPB) yang tidak memungkinkan untuk diadakan solat sunat Hari Raya secara berjemaah di masjid atau di tempat lapang.

Oleh itu, timbul persoalan bagaimana mendirikan solat sunat Hari Raya di rumah masing-masing? Adakah ia perlu disertai dengan penyampaian khutbah?

Hal ini bukanlah sesuatu yang terlalu rumit. Hukum menyampaikan khutbah bagi solat Hari Raya adalah sunat. Menurut Imam al-Syaukani dalam kitabnya Nail al-Autar: “Aku tidak menemui sebarang pandangan mewajibkannya.”

Oleh yang demikian, solat Hari Raya adalah sah sekalipun tanpa diikuti dengan khutbah selepasnya. Namun, jika solat sunat Hari Raya dilakukan secara berjemaah di masjid atau tempat lapang tanpa disertai oleh khutbah hukumnya adalah makruh menurut mazhab al-Syafie.

Begitu juga halnya jika seseorang itu menghadiri solat sunat Hari Raya tetapi tidak mendengar khutbah atau bercakap-cakap ketika khutbah disampaikan atau meninggalkan majlis tanpa menunggu khutbah selesai, hukumnya makruh di sisi mazhab al-Syafie.

Walau bagaimanapun, melakukan solat Hari Raya secara bersendirian di rumahnya atau di tempat lain adalah sah serta tidak disunatkan disertai dengan khutbah (al-Nawawi, Kitab al-Majmuk).

Kesimpulannya, dalam suasana PKPB, umat Islam akan mendirikan solat sunat Hari Raya secara berjemaah di rumah masing-masing bersama ahli keluarganya.

Oleh yang demikian, perkara ini mempunyai keluasan berdasarkan perbahasan ulama fikah. Terdapat beberapa cadangan pilihan seperti berikut:

1. Ketua keluarga boleh menyampaikannya dengan membaca teks khutbah yang telah pun disediakan oleh mana-mana pihak.

2. Ketua keluarga juga boleh menyampaikan khutbah berupa pesanan dan nasihat daripada isi hati sanubarinya sendiri kepada makmum yang terdiri daripada isteri, anak dan ahli keluarga tercinta yang lain.

3. Seluruh isi keluarga juga boleh memilih untuk mengikuti siaran secara langsung Khutbah Hari Raya yang disiarkan dari Masjid Negara atau mana-mana tempat yang lain selepas mereka menunaikan solat sunat Hari Raya secara berjemaah.

4. Ahli kelurga atau seluruh isi rumah juga boleh untuk sekadar mendirikan solat sunat Hari Raya secara berjemaah tanpa disertai oleh khutbah.

Ustaz Dr Syazalie Hirman bin Ahmad Najib
Pengerusi
Majlis Hal Ehwal Syariah IKRAM
21 Mei 2020

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


84 Peratus Rakyat Malaysia Tiada Simpanan Bulanan

SERI KEMBANGAN – Sebanyak 84 peratus rakyat Malaysia tiada simpanan tetap setiap bulan berdasarkan kaji selidik Jaringan Pendidikan Kewangan (FEN).

“Kebanyakan rakyat Malaysia hanya menyimpan secara tetap untuk jangka pendek sebelum dikeluarkan semula pada hujung bulan bagi menampung perbelanjaan harian,” kata Pengerusi Kumpulan Wang Simpanan Pekerja (KWSP), Tan Sri Ahmad Badri Mohd Zahir.

Beliau berkata, data itu juga menunjukkan 52 peratus berasa sukar untuk mengetepikan RM1,000 bagi kegunaan kecemasan.

“Selain itu, 76 peratus rakyat Malaysia mempunyai belanjawan, tetapi tidak semua benar-benar mematuhi belanjawan itu,” katanya ketika berucap pada Majlis Pelancaran Aplikasi Belanjawanku 2022/2023 di Menara KWSP pada Selasa, yang disempurnakan oleh Menteri Ekonomi, Rafizi Ramli.

Mengulas mengenai inisiatif Belanjawanku, Ahmad Badri berkata, aplikasi yang dibangunkan dengan kerjasama Pusat Penyelidikan Kesejahteraan Sosial (SWRC) Universiti Malaya itu menyediakan anggaran perbelanjaan bulanan minimum bagi pelbagai jenis barangan dan perkhidmatan mengikut kadar isi rumah berbeza.

“Inisiatif berkenaan mampu membantu rakyat untuk merancang kewangan dan perbelanjaan dengan lebih berhemah dan sebagai projek rintis.”

Terdahulu, panduan ini pada mulanya dibangunkan pada tahun 2019 untuk pengguna di Lembah Klang sahaja.

“Namun kini panduan BelanjawanKu diperluaskan untuk kegunaan pengguna di 11 kawasan utama di seluruh negara seperti Johor Bahru, Alor Setar dan Kuching,” ujarnya.

Menurutnya, sehingga Mei lalu, aplikasi Belanjawanku merekodkan 12,000 jumlah muat turun.

Dalam pada itu, Pengarah SWRC, Profesor Datuk Dr Norma Mansor berkata, faktor tahap celik kewangan yang rendah serta peningkatan kos sara hidup menjadi faktor rakyat Malaysia mempunyai simpanan rendah selain hutang tinggi dan kebankrapan tinggi dalam kalangan belia.

“Aplikasi BelanjawanKu memainkan peranan sebagai panduan untuk perancangan kewangan dan pengurusan hutang individu selain mengesyorkan jumlah simpanan untuk kegunaan masa depan.”

Selain itu, menurutnya, pembuat dasar juga boleh menggunakan BelanjawanKu sebagai penanda aras dalam menangani isu kos sara hidup, pariti kuasa beli dan membasmi kemiskinan.

Buku Belanjawanku boleh dimuat turun secara percuma di laman web KWSP di www.kwsp.gov.my, manakala aplikasi Belanjawanku juga boleh dimuat turun secara percuma di Apple App Store, Google Play dan Huawei App Gallery.

KWSP merupakan ahli FEN yang mengendalikan kajian berkenaan menerusi data Strategi Literasi Kewangan Kebangsaan 2019 hingga 2023.


Lindungi diri daripada COVID-19

Selain itu, kes positif masih didominasi di Wilayah China iaitu sebanyak 80,735 kes diikuti 7,382 kes di Korea Selatan, 7,375 kes di Itali serta di Iran 6,566 kes.

Jumlah kes kematian akibat virus ini terus telah mencecah 3,825 orang yang mana kes kematian terbesar telah berlaku di Hubei, China dengan 3,007 orang, Itali 366 orang, Iran 194 orang dan 50 di Korea Selatan.

Di Malaysia pula, status terkini yang dilaporkan Kementerian Kesihatan bahawa sehingga 12.00 tengah hari 8 Mac 2020, terdapat enam (6) kes baharu yang mencatatkan jumlah keseluruhan 99 kes positif.

Gelombang pertama jangkitan Penyakit Coronavirus 2019 (COVID-19) di Malaysia sepertimana yang dimaklumkan sebelum ini, merangkumi 22 kes positif COVID-19 (iaitu kes pertama sehingga kes ke-22) telah sembuh dan discaj.

Setelah 11 hari tiada kes baharu dilaporkan, gelombang kedua yang bermula pada 27  Februari  2020 sehingga  hari ini,  terdapat sebanyak 77 kes positif COVID-19 (iaitu kes ke-23 sehingga kes ke-99) yang telah dilaporkan.

Oleh yang demikian, Kementerian Kesihatan Malaysia (KKM) menasihatkan orang ramai agar menangguhkan perjalanan ke bandar atau wilayah yang dilanda wabak. Justeru, pelbagai langkah pencegahan jangkitan perlu diambil oleh semua agar virus ini dapat dihindari.

Kementerian Kesihatan Malaysia  telah mengeluarkan langkah-langkah berikut bagi melindungi diri kita dan orang lain daripada COVID-19 (Pesanan: Langkah 1 terpakai tidak kira di mana anda berada):

1. Selalu mengamalkan tahap kebersihan diri yang tinggi – Kerap mencuci tangan dengan menggunakan air dan sabun atau bahan pencuci tangan (hand sanitizer).

2. Semasa dalam tempoh lawatan ke tempat yang berlaku wabak ini (jika perjalanan tidak dapat dielakkan):

3. Segera mendapatkan rawatan perubatan sekiranya jatuh sakit (iaitu mengalami gejala jangkitan saluran pernafasan seperti demam, batuk, mahupun kesukaran untuk bernafas) dalam tempoh 14 hari selepas pulang daripada lawatan tersebut dan memaklumkan sejarah perjalanan berkenaan kepada doktor yang merawat.

1. Pastikan persekitaran tempat kerja sentiasa bersih (kerap lapkan permukaan dan alatan dengan bahan disinfektan).

2. Tingkatkan kekerapan dan membasuh tangan dengan betul dalam kalangan pekerja dan pelanggan (letakkan ‘hand sanitizer’ di tempat yang mudah dicapai di tempat kerja dan pastikan ia kerap diisi semula).

3. Sediakan topeng muka dan tisu di tempat kerja untuk pekerja yang selesema dan berkahak (sediakan tempat lupus tisu yang sesuai).

4. Menasihati pekerja untuk dapatkan nasihat perjalanan sebelum melakukan tugas yang memerlukan pekerja bertugas di kawasan yang dilanda wabak.

5. Beri taklimat kepada pekerja dan pelanggan sekiranya COVID-19 mula berjangkit dalam komuniti sekitar anda dan galakkan kuarantin di rumah sekiranya tidak sihat.

Dengan mengamalkan langkah-langkah ini, moga ia dapat menghindarkan diri kita daripada terkena jangkitan virus tersebut. Marilah bersama-sama kita menjaga diri dan persekitaran daripada dihinggapi virus yang merbahaya ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kelebihan Solat Untuk Rehat: Satu Hadiah Terindah

Solat adalah hadiah yang terindah daripada Allah SWT kepada hamba-Nya. Ia merupakan satu peluang yang sangat istimewa bagi seorang hamba bertemu dengan Pencipta-Nya tanpa perantaraan.

Dalam pertemuan tersebut, seorang hamba berpeluang bercakap-cakap dengan Pencipta-Nya, meluahkan isi hati melalui zikir-zikir, doa-doa serta bacaan ayat-ayat al-Quran.

Sebagaimana seorang anak meluahkan perasaan dengan ibunya, atau seorang sahabat karib meluahkan perasaan kepada sahabatnya. Segala kepenatan dan kekusutan akan terlerai setelah semuanya dikongsi dengan Zat yang Maha Agung.

Rasulullah SAW menerima hadiah ibadat solat melalui peristiwa yang sangat istimewa iaitu Israk dan Mikraj. Firman Allah SWT dalam Surah an-Nisaa’ ayat 103:

“Sesungguhnya solat itu adalah satu ketetapan yang diwajibkan atas orang-orang yang beriman,yang tertentu waktunya.”

Firman Allah dalam Surah Taha ayat 14:

“Sungguh, Aku ini Allah, tidak ada tuhan selain Aku, maka sembahlah Aku dan laksanakanlah solat untuk mengingati Aku.”

Rasulullah SAW dan para sahabat baginda telah berjaya menjadikan solat sebagai sumber inspirasi, ketenangan dan kerehatan berdamping dengan Allah SWT.

Huzaifah Ibn al-Yamani r.a. menceritakan pengalamannya solat malam bersama Rasulullah SAW dalam hadis riwayat Muslim (772), beliau menyatakan bahawa Rasulullah SAW menghabiskan Surah al-Baqarah, Ali Imran dan An-Nisaa’ dalam rakaat pertama sahaja iaitu menyamai 97 halaman, mengikut cetakan Kementerian Dalam Negeri (KDN) Malaysia.

Walaupun diberi ujian yang sangat berat, tentangan yang sangat hebat daripada kaum musyrikin, namun Rasulullah SAW memilih untuk meningkatkan kesyukuran dalam solatnya sehingga diceritakan oleh Saidatina Aisyah r.a. bahawa kaki baginda pecah-pecah kerana lamanya berdiri dalam solat.

Kisah Saidina Umar r.a. yang diserang ketika mengimamkan solat subuh, tetap bangkit untuk menunaikan solat selepas luka parah dibalut bagi menghentikan darah, yang akhirnya meninggal dunia kerana serangan tersebut, membuktikan penilaian solat yang sangat tinggi dalam kalangan sahabat r.a.

Solat memiliki kesan yang sangat mendalam pada diri Rasulullah SAW dan para sahabat baginda. Amalan solat tidak hanya menjadi ibadah rutin, namun ia merupakan momen yang sangat indah bersama Allah SWT.

Mereka merasakan pembersihan hati, kedamaian, dan ketenangan jiwa saat beribadah kepada Allah SWT.

Secara keseluruhan, solat memiliki pengaruh yang mendalam bagi kehidupan Rasulullah SAW dan para sahabat baginda dalam memainkan peranan penting membentuk karakter, ketenangan jiwa dan kedekatan dengan Allah SWT.

Suatu hari Rasulullah SAW menyuruh Saidina Bilal r.a. melaungkan azan dengan sabdanya yang bermaksud:

“Rehatkan kami dengan solat, wahai Bilal.” (HR Abu Dawud [4986], Sahih)

Hakikatnya solat merupakan satu hadiah untuk kita merasai kerehatan, namun kebanyakan daripada kita menjadikan solat sebagai beban.

Takbir, rukuk, sujud dan salam hanya tinggal gerakan dan ucapan kosong tanpa kesan dan impak pada hidup, malah merasakan ia sebagai satu tanggungjawab yang berat. Kerehatan dalam solat tidak dirasai.

Ramai orang yang mencari kerehatan dengan hiburan, makan-makan, jalan-jalan bak kata anak-anak muda sekarang ‘healing.’

Rutin harian kehidupan sering kali menemukan dengan pelbagai cabaran dan ujian yang membuatkan hati terasa penat dan lelah, namun sangat sedikit yang menjadikan solat sebagai waktu ‘rehatnya.’

Allah menghadiahkan solat sebagai keadaan untuk hamba-Nya berehat:

Sebelum memulakan solat iaitu bermula dengan mengambil wuduk, perlukan masa untuk menenangkan fikiran dan memfokuskan perhatian kepada Allah SWT.

Sedarkan minda bahawa kita akan berdepan dengan kuasa yang Maha Agung iaitu Allah SWT.

Sedarkan minda bahawa kita adalah hamba yang perlu patuh dan taat atas apa jua perintah-Nya.

Sedarkan minda bahawa Allah SWT sedang menunggu kita untuk bertemu-Nya di dalam solat. Maka kita bersedia untuk fokus bermula dengan takbiratul ihram.

Pembukaan solat dengan membayangkan keagungan Allah SWT. Allah Maha Besar bergema dalam segenap minda sehingga menjadikan urusan-urusan lain di luar solat adalah urusan-urusan yang kecil.

Segala urusan lain menjadi tidak penting kerana kita sedang berhadapan dengan Allah yang Maha Besar yang sangat mudah menyelesaikan segala persoalan di luar solat.

Penuh keyakinan bahawa urusan di luar solat adalah semuanya dalam perancangan dan aturan Allah SWT yang Maha Besar.

3. Memahami bacaan dan gerakan dalam solat

Mengetahui makna bacaan dan tindakan yang dilakukan semasa solat akan membantu meningkatkan kualiti dan khusyuk solat.

Perlu difahami setiap zikir dan doa yang dibaca dalam solat bermula dengan takbiratul ihram, membaca al-Fatihah sehingga ke akhirnya memberi salam yang kedua.

Apabila seseorang memahami apa yang dibaca, fikiran akan lebih mudah untuk fokus dan hati akan lebih mudah untuk merasai kenikmatan berbicara dengan Allah SWT.

Dalam solat disyaratkan ada thoma’ninah iaitu berhenti seketika pada setiap rukun. Pergerakan rukun-rukun solat dilakukan secara perlahan dan stabil tanpa tergesa-gesa.

Ini membantu minda untuk lebih tenang dan terkawal. Menghayati setiap gerakan dan pastikan berada betul-betul dalam posisi yang terbaik seperti yang diajarkan oleh baginda Rasulullah SAW.

Ketika sujud perlu merasakan hina dan rendah diri  terhadap Allah SWT dengan memperbanyakkan memohon ampun atas segala dosa-dosa.

Ia bermakna membawa sepenuh perasaan kepada Allah SWT sebagaimana perasaan cinta antara dua orang kekasih.

Perlu menyedari bahawa solat adalah satu bentuk komunikasi langsung dengan Allah SWT dan peluang untuk membina hubungan yang sangat rapat dengan Pencipta, Rabbul Jalil.

Solat tidak hanya fokus kepada unsur-unsur teknikal seperti rukun-rukun solat, perkara-perkara sunat dalam solat serta perkara-perkara yang membatalkan solat. Malah, ia jauh lebih penting  untuk menikmati saat-saat berharga untuk berserah diri dan berdoa sebanyak-banyaknya kepada Allah SWT.

Ia membawa kita merenung betapa besar kasih sayang dan rahmat-Nya kepada hamba-Nya.

6. Setelah selesai solat, luangkan masa untuk berdoa secara peribadi

Bercakap dengan Allah SWT dengan menggunakan bahasa sendiri, merakamkan perasaan, keperluan dan harapan. Tingkatkan rasa kesyukuran atas segala nikmat dan ujian yang telah menghasilkan rasa akrab kepada Allah SWT.

Oleh yang demikian, usaha untuk mencapai penghayatan yang tinggi dalam solat adalah usaha secara berterusan.

Ia memerlukan latihan dan kesabaran untuk mengatasi gangguan mental dan emosi yang mungkin timbul semasa solat.

Dengan usaha yang berterusan, seseorang boleh meningkatkan penghayatan ketika solat dan merasai kelazatan solat sebagai hadiah yang terindah daripada Allah SWT.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Islam Untuk Semua Manusia, Sampaikan Keindahannya

Lebih 1,400 tahun dahulu, terdapat seorang pemuda di bumi Mekah yang mencari jawapan kepada persoalan-persoalan yang bermain di fikirannya. Antara soalan tersebut adalah “Siapa yang mencipta manusia?” dan “Apa akan berlaku kepada manusia sesudah mati?”

Selama tiga tahun pemuda ini berulang-alik dari rumahnya ke Gua Hira’, bersendirian memikirkan persoalan-persoalan tersebut.

Akhirnya terbuka pintu langit dan turunlah wahyu Tuhan yang pertama. Dengan perantaraan malaikat Jibril, pemuda ini dalam keadaan gementar diajar untuk menyebut “Iqra’!”, lantas diperkenalkan kepada Tuhannya yang sebenar.

“Bacalah (wahai Muhammad) dengan nama Tuhanmu yang menciptakan (sekalian makhluk), Dia menciptakan manusia daripada sebuku darah beku; Bacalah, dan Tuhanmu Yang Maha Pemurah, Yang mengajar manusia melalui pena dan tulisan, Dia mengajarkan manusia apa yang tidak diketahuinya.” (Al-‘Alaq: 1-5)

Pada saat itu jugalah pemuda bernama Muhammad ini diangkat menjadi nabi dan rasul yang terakhir. Tugas utama baginda Rasulullah SAW adalah sebagaimana tugas para nabi dan rasul sebelumnya, iaitu mengajak manusia kembali mengesakan Allah.

Selama 23 tahun (bermula umur 40 tahun sehingga wafat pada umur 63 tahun), baginda berusaha menyampaikan ajaran Islam kepada orang di sekeliling baginda.

Sesungguhnya Islam adalah agama yang dianuti oleh nabi dan rasul sebelum kedatangan Nabi Muhammad SAW.

Bermula dengan Nabi Adam alaihissalam (AS) sebagai manusia pertama yang diciptakan Tuhan dan kemudiannya dituruti oleh para nabi dan rasul yang lain yang disebutkan dalam al-Quran, mereka semua adalah beragama Islam.

Teras ajaran Islam yang dibawa oleh mereka juga adalah sama, iaitu menyembah Allah, Tuhan yang Esa dan menjauhi syirik.

Nabi Nuh AS adalah seorang Muslim. Firman Allah yang bermaksud:

“Oleh itu, jika kamu berpaling membelakangkan peringatanku, maka tidaklah menjadi hal kepadaku, kerana aku tidak meminta sebarang balasan daripada kamu (mengenai ajaran agama Allah yang aku sampaikan itu); balasanku hanyalah daripada Allah semata-mata (sama ada kamu beriman ataupun kamu ingkar); dan aku pula diperintahkan supaya menjadi daripada orang-orang Islam (yang berserah diri bulat-bulat kepada Allah).” (Yunus: 72)

Nabi Ibrahim AS juga adalah seorang Muslim. Firman Allah yang bermaksud:

“Ibrahim bukan seorang Yahudi dan bukan (pula) seorang Nasrani, akan tetapi dia adalah seorang Muslim yang lurus lagi berserah diri (kepada Allah) dan sekali-kali bukanlah dia termasuk golongan orang-orang musyrik.” (Ali Imran: 67)

Begitu juga dengan Nabi Musa AS yang merupakan seorang Muslim. Firman Allah (yang bermaksud):

“Dan Musa berkata, “Wahai kaumku! Apabila kamu beriman kepada Allah, maka bertawakallah kepada-Nya, jika kamu benar-benar Muslim (berserah diri).” (Yunus: 84)

Hakikatnya Nabi Isa AS juga adalah seorang Muslim. Firman Allah yang bermaksud:

“Maka tatkala Isa mengetahui keingkaran mereka (Bani lsrail) berkatalah dia: ‘Siapakah yang akan menjadi penolong-penolongku untuk (menegakkan agama) Allah?’ Para hawariyyin (sahabat-sahabat setia) menjawab: “Kamilah penolong-penolong (agama) Allah, kami beriman kepada Allah; dan saksikanlah bahawa sesungguhnya kami adalah orang-orang yang berserah diri (Muslim).” (Ali Imran: 52)

Istimewanya syariat Islam yang dibawa oleh Rasulullah SAW adalah ia ditujukan kepada semua umat manusia, sehingga akhir zaman. Ia adalah syariat yang diturunkan Tuhan untuk semua etnik dan kaum yang wujud di muka bumi ini.

Ia berbeza dengan syariat para nabi dan rasul sebelum baginda yang hanya sesuai untuk kaum tertentu, di tempat tertentu dan dalam tempoh masa tertentu sahaja.

Sebab itu sepanjang hayat Rasulullah SAW sebagai rasul, baginda berusaha berdakwah kepada semua manusia, tidak kira orang itu Arab ataupun bukan Arab (‘Ajam).

Hasil dakwah baginda, ramai yang menjadi Muslim, termasuklah sahabat-sahabat baginda dalam kalangan bukan Arab, antara mereka yang terkenal ialah Bilal bin Rabah (orang Afrika) dan Salman al-Farisi (orang Parsi).

Baginda juga mengutuskan surat kepada raja-raja di luar Madinah seperti Rom, Parsi, Mesir, Bahrain, Syria, Jordan, Yaman dan lain-lain mengajak mereka mentauhidkan Allah.

Baginda Rasulullah SAW benar-benar menghayati firman Allah (yang bermaksud):

“Dan tidak Kami utuskan kamu (wahai Muhammad) melainkan KEPADA MANUSIA SELURUHNYA sebagai pembawa khabar gembira dan pemberi peringatan…” (Saba’: 28)

“Dan tidak Kami utuskan kamu (wahai Muhammad) melainkan untuk menjadi rahmat KEPADA SEKALIAN ALAM.” (Al-Anbiyaa’: 107)

Tugas dakwah Rasulullah SAW ini diteruskan oleh sahabat-sahabat baginda yang setia. Misalnya Abu Bakar As-Siddiq yang merupakan sahabat karib baginda adalah lelaki dewasa pertama yang menerima seruan Rasulullah SAW.

Walaupun baru memeluk Islam, Abu Bakar bersungguh-sungguh mengajak sahabat-sahabatnya yang lain untuk turut sama kembali kepada fitrah.

Melalui sejarah, kita mengetahui bahawa daripada 10 orang sahabat Rasulullah SAW yang dijamin syurga, enam orang daripada mereka memeluk agama Islam melalui usaha dakwah Abu Bakar.

Mereka ialah Uthman bin Affan, Saad bin Abi Waqqas, Talhah bin Ubaidillah, Abdul Rahman bin Auf, Zubair bin al-Awwam dan Abu Ubaidah bin al-Jarrah.

Ada juga dalam kalangan para sahabat yang bersusah-payah merantau jauh dari tanah air mereka semata-mata untuk menyebarkan agama Islam.

Perlu diingat, pada zaman itu tiada kapal terbang, maka sudah pasti mereka menempuh perjalanan yang memakan masa berbulan-bulan lamanya untuk sampai ke destinasi yang dituju.

Akhirnya Islam turut sampai ke negara seperti India dan China yang beribu-ribu kilometer jauhnya dari tanah Arab.

Dengan usaha gigih para pendakwah jugalah akhirnya Islam sampai ke tanah air kita. Tidak kisahlah dari jurus mana Islam datang sama ada dari Arab, China atau India (berdasarkan teori kedatangan Islam ke Nusantara oleh para pengkaji sejarah).

Lebih penting untuk dihayati adalah semangat dan iltizam generasi pendakwah terdahulu menyebarkan Islam kepada nenek moyang kita yang pada waktu itu masih hidup di bawah pengaruh Majapahit dan Srivijaya.

Jika tidak kerana usaha pendakwah silam, hari ini kita mungkin masih beragama Hindu atau Buddha, atau kepercayaan lain yang menyekutukan Tuhan yang Maha Esa.

Apakah motivasi yang membuatkan insan seperti Syarif Ali yang sanggup datang jauh dari tanah Arab pada kurun ke-15 Masihi, hanya kerana untuk menyebarkan agama Islam kepada penduduk di negara Brunei Darussalam?

Apakah pula pemangkin kepada usaha utusan-utusan khalifah Islam dengan usaha yang sama pada abad yang jauh lebih awal dari itu, memperkenalkan ajaran Islam kepada penduduk pribumi di Aceh, sehingga tertegaknya kerajaan Perlak yang merupakan antara kerajaan Islam terawal di Nusantara?

Titik tolaknya sudah pasti adalah bersumberkan al-Quran. Begitu banyak ayat Allah yang merangsang umat Islam untuk berkongsikan mesej Islam kepada semua manusia, dalam erti kata yang lain, berdakwah.

Malah al-Quran sendiri merupakan manual hidup yang diturunkan Allah bukan sekadar untuk menjadi pegangan orang beriman, malah merupakan petunjuk kepada seluruh manusia, termasuk mereka yang bukan Islam. Firman Allah yang bermaksud:

“Bulan Ramadan yang padanya diturunkan al-Quran, menjadi PETUNJUK BAGI SEKALIAN MANUSIA, dan menjadi keterangan-keterangan yang menjelaskan petunjuk dan (menjelaskan) perbezaan antara yang benar dengan yang salah…” (Al-Baqarah: 185)

Maka hari ini dalam suasana masyarakat majmuk di Malaysia, Islam bukanlah agama eksklusif untuk orang Melayu sahaja. Sebaliknya, Islam adalah agama yang sesuai untuk dianuti oleh semua penduduk Malaysia, sama ada warganegara mahupun bukan warganegara.

Selain orang Melayu, Islam juga adalah agama untuk orang Cina, orang India, orang Asli, orang Punjabi, orang Serani, orang Siam, orang Dusun, orang Rungus, orang Murut, orang Iban, orang Kedayan, orang Bidayuh, orang Penan, malah apa sahaja etnik dan suku kaum yang wujud di negara ini.

Pendek kata, Islam untuk semua manusia!

Maka sebagai hamba Allah yang beriman dan bersyukur, janganlah kita simpan dua kalimah syahadah yang kita miliki hanya untuk diri kita sahaja. Sampaikanlah intipati dua kalimah syahadah itu kepada orang-orang di sekeliling, lebih-lebih lagi kepada mereka yang tidak mengenal akidah Islam.

Masih ramai orang bukan Islam yang tidak tahu, malah salah faham tentang agama Islam disebabkan kita umat Islam tidak pernah berkongsikan kebenaran dan keindahan Islam ini kepada mereka.

Sesungguhnya Nabi Muhammad SAW telah lama meninggalkan kita. Maka siapa lagi pada zaman ini yang harus meneruskan tugas baginda berkongsikan mesej Islam sebagai agama untuk semua manusia, jika tidak kita sebagai umat baginda dan ingin bersama baginda di syurga.

Malah, Allah menjamin kita menjadi umat terbaik jika berusaha mengajak manusia kepada perkara makruf dan mencegah perkara mungkar, selain beriman kepada Allah.

“Kamu (umat Islam) adalah UMAT TERBAIK yang dilahirkan untuk manusia, (kerana kamu) menyuruh kepada yang makruf dan mencegah daripada yang mungkar dan beriman kepada Allah..” (Ali Imran: 110)

Wan Muhammad Wan Ibrahim
Pengarah Pembangunan Daie & Sukarelawan, Hidayah Centre Foundation (HCF)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Dadah: Pengaruh Rakan Punca Utama

SERI KEMBANGAN – Sempena Hari Antidadah Antrabangsa pada 26 Jun 2022, Pertubuhan IKRAM Malaysia (IKRAM) menganjurkan Bicara Bina Negara (BBN) yang mengupas tajuk ‘Isu Dadah di Malaysia Membimbangkan: Apa Peranan Kita?

Ketua Koordinator Unit, Asian Centre for Research on Drug Abuse (ACREDA) Prof. Madya Dr. Amin Al Haadi Shafie berkata, berdasarkan maklumat kajian Agensi Antidadah Kebangsaan (AADK), pengaruh rakan sebaya adalah punca utama seseorang itu terjebak dengan najis dadah.

“Namun terdapat beberapa elemen dan faktor-faktor yang menyebabkan seseorang itu terlibat dalam masalah penggunaan dadah antaranya disebabkan kerohanian seseorang itu, kefahaman dan kesedaran tentang dadah, lokus kawalan diri serta faktor luaran,” beliau berkata demikian berdasarkan kajian Team ACREDA, Universiti Sains Islam Malaysia (USIM), Nilai.

Menurutnya, kesan kepada dadah ini bukan sesuatu yang mudah, walaupun telah melalui pelbagai siri rawatan. Masalah dadah ini bukan boleh diselesaikan dalam waktu yang singkat, tetapi ia satu perjalanan rawatan dalam kehidupan.

“Langkah-langkah yang boleh diambil oleh masyarakat terutamanya keluarga untuk memastikan individu tidak terlibat dengan dadah  iaitu ‘awareness’ (kesedaran); perlu ada ilmu, faham dan tahu terhadap ketagihan dan penyalahgunaan dadah.”

Dr Amin berkata, ibu bapa dan keluarga yang terlibat mahupun yang tidak terlibat perlu menyahut cabaran menangani penyalahgunaan dadah.

“Faktor-faktor pelindung perlulah dikongsikan kepada keluarga-keluarga yang lain, bagaimana mereka melindungi keluarga yang tidak terlibat dengan penyalahgunaan najis dadah ini.”

Dalam pada itu, Ketua Penolong Pengarah Pendidikan Pencegahan, AADK, Mahadzir Elias berkata, penagihan dadah ini adalah manifestasi daripada isu sosial yang timbul dalam masyarakat.

“Untuk memutuskan rantaian dadah, terdapat tiga perkara yang perlu diberi perhatian iaitu mengurangkan penawaran, memutuskan rantaian permintaan dan pengurangan kemudaratan, saling berkait bagi menangani isu dadah,” jelasnya.

Mahadzir berkata, terdapat faktor pelindung yang melingkari dalam persekitaran kita, dan banyak faktor risiko yang disedari atau mungkin tidak, yang menyebabkan isu dadah serta segala isu sosial sukar untuk ditangani.

“Faktor pelindung yang pertama ialah keluarga, dan keluarga juga mempunyai faktor risiko jika tidak diurus dengan betul.”

Beliau berkata, begitu juga dengan komuniti, jika tiada hubungan yang baik, komuniti saling hidup dengan diri sendiri, ‘not me syndrome’, “Ini bukan isu saya, isu keluarga lain.”

“Fungsi kita sebagai individu, ketua masyarakat, pegawai kerajaan, sebagai tok imam, perlu memastikan bahawa kita berfungsi persekitaran kita bebas dadah.”

Menurut data AADK, tidak ada penagih yang tidak pernah merokok, yang mana 99 peratus penagih adalah bekas perokok.

“Jadi, laluan utama yang perlu kita putuskan awal sebagai ibu bapa atau kawan ialah pastikan bahawa anak-anak dan rakan-rakan tidak terjebak dengan gejala merokok.”

Mahadzir menegaskan lagi, untuk berperang dengan dadah amatlah sukar kerana evolusi dadah adalah pantas.

“Jadi kita perlu sediakan masyarakat dengan pengetahuan dan ilmu penyalahgunaan dadah supaya mereka bersedia.”

Menurutnya, strategi pendidikan secara formal untuk mencegahnya iaitu dengan masuk ke sekolah-sekolah, Institut Pengajian Tinggi (IPT) dan silibus di sekolah-sekolah berkaitan isu-isu dadah ini.

“Strategi seterusnya iaitu persekitaran, seperti kempen bandar selamat iaitu dengan mencahayakan laluan-laluan yang gelap, rumah-rumah yang tidak didiami dibersihkan,” katanya.

Dalam pada itu, Setiausaha Agung Pertubuhan IKRAM Malaysia, Hj Shahrul Aman Mohd Saari berkata, masalah dadah ini telah menghantui dunia sejak ribuan tahun dulu lagi.

“Candu di Babylon Sumeria 5000 BC, Ganja di China 3000 BC, Jus Popi Greek Kuno 300 BC, Cohoba di Amerika Selatan, Hasyisy 658 H Tasawuf Haidar, Zaman Kerajaan Tartar,” ujarnya.

Dadah adalah masalah besar yang bukan sahaja merosakkan individu, masyarakat, negara, bahkan merosakkan empayar sebagaimana Perang Candu hingga jatuhnya Dinasti Qing pada tahun 1912.

“Kita perlu sedar bahawa Akta Dadah Merbahaya 1952 ini, walaupun ada hukum mati mandatori, selama puluhan tahun ada dalam negara, namun tidak berjaya mengurangkan najis dadah ini. Setiap tahun berlaku peningkatan.”

Justeru tambahnya, Islam melihat bahawa apa-apa masalah dengan pendekatan yang menyeluruh iaitu bukan hanya beri ubat sahaja tetapi melalui kaedah-kaedah yang bersesuaian, tidak terkecuali, pendekatan galakan dan ancaman sebagaimana banyak terdapat dalam al-Quran.

Siri Bicara Bina Negara ke-21 yang diadakan secara dalam talian ini dikendalikan oleh Dr Daniel Iqram Abdul Halim, Pegawai Perubatan Hospital Canselor Tuanku Muhriz UKM sebagai moderator.

Ia adalah salah satu program IKRAM sempena Sambutan Hari Antidadah Antarabangsa melalui kempen ‘Putuskan Rantaian Dadah’.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


KNI 2018 suntik kesedaran menyumbang untuk negara

“Antara objektif utama penganjuran konvensyen yang bertemakan ‘Kita Negarawan’ ini adalah untuk menyuntik kesedaran bagi menyumbang kepada negara mengikut kepakaran dan minat masing-masing,” kata Pengarah Konvensyen Negarawan IMAN 2018, Amar Zamran.

Beliau berkata, konvensyen ini menjadi platform diskusi dan percambahan idea melalui pertukaran pandangan buat anak muda dari pelbagai latar belakang dan pengalaman.

“KNI 2018 menjadi platform terbaik untuk mendedahkan peserta kepada badan bukan kerajaan (NGO) yang terlibat dalam isu hak sivil dan kemanusiaan serta barisan para pemikir.”

Menteri Pendidikan Malaysia, YB Dr Maszlee Malik turut dijemput untuk menyampaikan ucaptama konvensyen yang bertajuk “Kita Negarawan” dan turut menyeru para peserta untuk meninggalkan legasi atau kesan di sesuatu tempat atau ke atas sesebuah masyarakat.

“Forum Manifestasi ‘Kita Negarawan’ pula dibarisi oleh Pengasas Bersama Teach for The Needs (TFTN) Zul Fikri Zamir (ZF Zamir), Ketua Pegawai Eksekutif Raudhatus Sakinah Pn Rosmawati Zainal (Ummi Roses), Pengasas 1Moment4Them Fatiha Shuib dan Pengasas Community Policing Malaysia Kuan Chee Heng,” ujar Amar.

Selain itu, telah diadakan sesi Pengenalan NGO bersama Teo Ann Siang daripada MyCARE, bersama Dr Mohd Afiq Mohd Nor (i-Bantu), Mohd Ezzuandi @ Pakwan (Dapur Jalanan) serta ZF Zamir TFTN dan NGO yang hadir menyertai konvensyen ini turut mengambil peluang mempromosikan organisasi mereka.

“IMAN menggesa ahli dan semua peserta Konvensyen Negarawan 2018 untuk aktif membincangkan idea dan projek pembangunan negara di platform IMAN atau mana-mana platform kemasyarakatan yang sedia ada,” jelasnya ketika membentangkan tiga cadangan resolusi KNI 2018.

Menurutnya, IMAN menggalakkan penglibatan ahli dalam NGO Negarawan sedia ada di Malaysia untuk meningkatkan minat dan mengembangkan bakat sedia ada.

“IMAN bakal mewujudkan platform perbincangan idea dan projek yang mudah, mesra anak muda serta boleh mendokong idea mahasiswa dan belia kearah pembangunan negara.”

Konvensyen ini telah berjaya menarik kehadiran 850 peserta dalam kalangan mahasiswa, graduan luar dan dalam negara yang merupakan bekas mahasiswa dari 17 negara berbeza.

“Antara negara-negara tersebut ialah Amerika Syarikat, China, Mesir, Rusia, United Kingdom, Ireland, Jepun, Korea Selatan, Poland, Perancis, Australia, Jordan, India, Jerman, Indonesia, New Zealand dan Turki.”


Lebih 4.49 juta terima suntikan vaksin

SERI KEMBANGAN – Jawatankuasa Khas Jaminan Akses Bekalan Vaksin (JKJAV) Covid-19, berkata jumlah suntikan harian vaksin negara pada 13 Jun ialah 128,912.

“Ia menyaksikan penurunan tiga hari berturut-turut selepas mencapai sasaran 150,000 suntikan harian pada 8 Jun lalu.”

Menurut JKJAV, jumlah suntikan harian itu menjadikan jumlah kumulatif pemberian vaksin seluruh negara setakat ini ialah 4.49 juta.

Pemberian harian dos pertama pada 13 Jun ialah sebanyak 102,208.

Manakala, jumlah harian melibatkan individu yang telah menerima dos kedua iaitu sebanyak 26,704, sebagaimana dilaporkan JKJAV menerusi infografik di Twitternya.

Jumlah kumulatif penerima vaksin dos pertama setakat 13 Jun ialah 3.13 juta, manakala dos kedua ialah 1.35 juta.

Negeri yang paling tinggi jumlah pemberian vaksin Covid-19 ialah Kuala Lumpur dengan lebih 552,000 orang.

Ini diikuti Selangor dengan lebih 462,000 dan Sarawak dengan jumlah lebih 324,000 yang telah divaksinasi.

Sementara itu, jumlah pendaftaran vaksin setakat 13 Jun ialah 13.78 juta atau 56.80 peratus dengan Selangor mencatatkan pendaftaran tertinggi 3.5 juta.

Dalam perkembangan berkaitan, lebih 2.34 bilion dos vaksin Covid-19 sudah didaftarkan atau disuntik di seluruh dunia sehingga Sabtu.

Data ini menunjukkan pertambahan puluhan juta dos berbanding hari sebelumnya menurut data Johns Hopkins University, yang mana China mendahului dengan 878,523,000 dos vaksin yang sudah didaftarkan.

Seterusnya, Amerika Syarikat sebanyak 308,940,930 dos dan India dengan 253,195,048 dos vaksin.

Negara lain yang mencatat jumlah pemberian vaksin melebihi 70 juta dos adalah United Kingdom dan Brazil, manakala Jerman mendaftarkan 60 juta dos, Perancis 44 juta dan Itali 42 juta.

Di Asia Tenggara, Indonesia terus mendahului dengan jumlah dos yang didaftarkan sebanyak 31,603,325, jauh meninggalkan negara lain.

Filipina berada di kedudukan kedua dengan 6,314,548 dos didaftarkan, diikuti Thailand dengan 5,975,070 dos, Singapura, 4,392,067 dos dan Malaysia, 4,227,554 dos.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gangguan seksual: Tingkatkan pemantauan dalam pengangkutan awam

“Pengendali-pengendali pengangkutan awam seharusnya mengambil kira bagaimana keadaan wanita ketika menggunakan pengangkutan awam,” jelas Ketua Wanita IKRAM, Datin Paduka Hajah Che Asmah Ibrahim ketika dihubungi Astro Awani pada Isnin lalu.

Tambah beliau, ia boleh dilaksanakan dengan memerhatikan pembinaan infrastuktur yang selamat daripada gangguan seksual.

“Penguatkuasaan undang-undang kepada warga asing perlulah dikenakan tindakan yang sama dalam kes gangguan seksual ini,” kata Che Asmah ketika dihubungi Astro AWANI.

Tindakan undang-undang ini tegasnya, akan memberi mesej kepada warga asing supaya menghormati kaum wanita di negara ini.

“Saya melihat terdapat beberapa negara yang ambil warga asing tetapi keselamatan terjamin sebab penguatkuasaan undang-undang itu sangat kuat.”

Sebelumnya Sinar Harian 18 Disember lalu mendedahkan, polis bantuan Prasarana Malaysia Berhad telah menerima laporan  empat kes gangguan seksual pada Khamis lepas dalam rangkaian tren Rapid KL.

Ketua Komunikasi Kumpulan dan Pemasaran Strategik Kumpulan Prasarana, Lim Jin Aun berkata, suspek-suspek yang terlibat dalam tiga kes itu telah ditahan tidak lama selepas mangsa melaporkan insiden berkenaan kepada polis bantuan yang bertugas.

Beliau berkata sepanjang tahun ini, Prasarana berjaya menahan 21 individu yang disyaki terlibat kes seumpama itu dan menahan 13 suspek kerana disyaki mengganggu penumpang dalam pengangkutan awam.


Demokrasi yang rosak atau manusia yang tamak?

Perkembangan semasa yang berlaku pada hari ini sedikit sebanyak telah membuka ruang untuk orang ramai berfikir tentang apa sebenarnya yang membebalkan hidup, sistem atau pelaku yang menjalankan sistem.

Maka bertitik tolak daripada itu, kedengaran semakin kencang berkenaan gesaan menolak sistem demokrasi dan menuju ke arah sistem khilafah.

Kononnya, sistem khilafah adalah merupakan suatu sistem terbaik dan ia solusi daripada Islam. Dakwaan ini bertambah hebat apabila sebahagian mereka yang tidak memahami sistem demokrasi mendakwa dan menuduh demokrasi suatu alat tentera Dajjal untuk menjauhkan manusia daripada ajaran agama yang sebenar.

Kenyataan rambang ini seolah-olah menuduh bahawa orang Islam telah tertipu terperangkap dalam jerat musuh Islam.

Sepanjang penelitian berkenaan demokrasi, tidak ada satu pun dalam kalangan para sarjana Islam yang mengakui demokrasi satu-satunya sistem terbaik tanpa adanya cacat dan kekurangannya.

Sebaliknya, sebahagian sarjana Islam berpandangan, demokrasi merupakan suatu sistem yang berpijak di bumi realiti dan mampu merealisasikan matlamat syariah dengan berkesan.

Sepertimana pandangan Dr Yusuf al-Qaradawi dalam kitabnya Fi Fiqh al-Daulah, beliau menyatakan bahawa demokrasi ialah suatu sistem yang mampu memancarkan syariat Islam sesuai dengan tuntutan perubahan keadaan semasa.

Untuk berlaku adil menghukum sesuatu sistem, kita perlulah melihat dari pelbagai sudut dan keadaan, bukan sekadar melihat sebelah mata. Beberapa gesaan untuk menolak demokrasi berdiri atas beberapa hujah dan alasan yang sering diberikan.

Mereka yang menolak demokrasi sering mendakwa bahawa demokrasi telah digunakan untuk menindas umat Islam seperti di Afghanistan dan Iraq. Sekiranya ini yang mereka dakwa, maka kita akui inilah kelemahan demokrasi atas sikap manusia yang tidak bertanggungjawab.

Tindakan beberapa negara kuasa besar menceroboh dan menindas umat negara Islam sudah pun telah merobohkan makna demokrasi yang sebenar. Tetapi untuk mengatakan demokrasi buruk sepenuhnya, kita perlu pertimbangkan yang mana yang lebih banyak antara baik buruknya.

Seperti dalam hukum arak, menerusi firman Allah SWT dalam Surah al-Baqarah ayat 219 yang bermaksud:

“Mereka bertanya kepadamu (Wahai Muhammad) mengenai arak dan judi. Katakanlah: “Pada kedua-duanya ada dosa besar dan ada pula beberapa manfaat bagi manusia tetapi dosa kedua-duanya lebih besar daripada manfaat dan mereka bertanya pula kepadamu: Apakah yang mereka akan belanjakan (dermakan)? Katakanlah: “(Dermakanlah apa-apa) yang berlebihan daripada keperluan (kamu). Demikianlah Allah menerangkan kepada kamu ayat-ayat-Nya (keterangan-keterangan hukum-Nya) supaya kamu berfikir.”

Berdasarkan ayat tersebut, kita dapat melihat Allah SWT telah mengharamkan arak dan pada masa yang sama Allah sendiri mengakui bahawa arak itu mempunyai manfaat. Namun, keburukan arak tersebut lebih banyak berbanding manfaat yang telah menyebabkan Allah mengharamkan arak.

Oleh itu, untuk mengatakan demokrasi itu adalah buruk, kita mesti kembali kepada keadaan realiti semasa dan mempertimbangkan manfaat dan mudarat.

Jika hendak dilihat kepada keburukan, sistem khilafah juga mempunyai sejarah gelapnya. Dalam kitab al-Bidayah wa al-Nihayah karangan Imam Ibnu Kathir, diceritakan ketika pada zaman pemerintahan Dinasti Umawi yang masih dianggap sebagai khalifah Islam, seorang Gabenor Iraq bernama Hajjaj Yusuf al-Tsaqafi telah melakukan pembunuhan yang cukup tragis terhadap seorang sahabat Nabi yang bernama Abdullah bin Zubair. Adakah ini menunjukkan sistem khalifah dahulu teruk dan buruk?

Sebahagian mereka yang menggesa menolak demokrasi juga berhujah dan beralasan, sistem tersebut merupakan suatu bentuk penipuan kerana di dalamnya terkandung pilihan raya yang boleh membuka ruang untuk berlaku penipuan.

Alasan dan hujah ini tidaklah menghalang kita untuk terus terlibat dengan demokrasi. Seperti dalam sebuah hadis riwayat Tirmidzi (No. 1939) daripada Asma’ binti Yazid berkata bahawa Nabi SAW ada berkata:

“Tidak halal menipu kecuali pada tiga keadaan; berkata seseorang lelaki terhadap isterinya untuk menggembirakan isterinya itu, penipuan dalam peperangan dan penipuan untuk membaikkan antara manusia yang bergaduh.”

Begitu juga kisah berkenaan seorang sahabat Nabi yang bernama Ammar bin Yasir. Beliau telah diseksa oleh Abu Jahal dan kaum musyrikin sehingga beliau tidak mampu menahan kesakitan.

Lantas keadaan tersebut telah memaksanya menyebut perkataan kufur dengan lidahnya menyebut ketuhanan Latta dan Uzza. Keadaan tersebut telah diberitahu kepada Rasulullah sehingga turunlah ayat 106 Surah an-Nahl yang bermaksud:

“Sesiapa yang kufur kepada Allah sesudah ia beriman (maka baginya kemurkaan dan azab daripada Allah), kecuali orang yang dipaksa (melakukan kufur) sedang hatinya tenang dan tenteram dengan iman; akan tetapi sesiapa yang terbuka hatinya menerima kufur, maka atas mereka tertimpa kemurkaan daripada Allah, dan mereka pula peroleh azab yang besar.”

Sekiranya alasan hujah mengharamkan demokrasi atas sebab membuka ruang penipuan, bagaimana pula dengan sistem khalifah dahulu yang telah membuka ruang dosa yang lebih besar daripada menipu iaitu dengan membunuh orang sepertimana yang pernah dilakukan oleh Khalifah al-Wathiq yang membunuh Imam Ahmad bin Nasr al-Khuzaie kerana telah banyak mengkritik beliau?

Kita bukanlah mahu memburukkan mana-mana sistem yang sedia ada. Kerana itu, Islam tidak pernah meletakkan suatu ketetapan sistem yang khusus untuk memerintah. Selagi mana perkara itu tidak melanggar syarak, maka ia diharuskan.

Akhirnya, apa yang boleh kita fikirkan bersama ialah, adakah demokrasi yang rosak atau sikap manusia yang tamak? Melihat pelbagai sistem yang sedia ada, maka sekurang-kurangnya demokrasi lebih bermanfaat dan lebih berpijak pada realiti yang nyata.

Datanglah walau apa pun sistem sekalipun, selagi manusia bersikap tamak, pentingkan diri sendiri, maka tidak ada satu pun sistem yang boleh selamat. Semoga Allah mengampuni kita semua.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teruja sambut tetamu pelbagai kaum

Merasakan suasana kemeriahan dan harmoni dalam berhubung dan berinteraksi dengan tetamu yang hadir, rata-ratanya berpendapat IKRAM boleh diterima oleh masyarakat pelbagai kaum.

Aqil Junaidi, 23, berkata, jamuan raya anjuran IKRAM dan Badan Kakitangan Ibu Pejabat IKRAM (BAKIM) itu memperlihatkan variasi tetamu yang hadir.

“Bagi saya, jamuan raya IKRAM adalah sesuatu yang berlainan daripada kebiasaan kerana yang tetamu yang hadir adalah daripada pelbagai agama dan bangsa,” kata beliau yang merupakan Penolong Eksekutif Jabatan Masyarakat Madani.

“Jamuan raya tempat lain, biasanya hanya satu bangsa yang datang dan tak ramai tetamu daripada bangsa lain. Tetapi perkara itu tidak berlaku di sini.”

Malah, beliau juga tidak menyangka bahawa jaringan kenalan IKRAM begitu luas merentasi budaya.

Ini turut dipersetujui oleh Afiq Suleiman, 24, kakitangan yang baru berkhidmat sejak Jun lalu di sebagai Eksekutif Jabatan Seberang Laut.

Katanya, IKRAM telah memecahkan tembok sempadan antara manusia kerana biasanya orang hanya menjemput sahabat atau kenalan tertentu sahaja.

“Tetapi IKRAM turut menjemput jiran-jiran yang bekerja di sekitar ini walaupun selama ini kita tidak mengenali mereka,” tambahnya.

Para pemimpin IKRAM dan Wanita IKRAM bersama tetamu pelbagai kaum

Bagi Aminah Tajul Arifin dan Sarah Azmin pula, bertugas sebagai penyambut tetamu menjadikan mereka lebih dekat untuk mengenali tetamu.

Mereka yang masing-masing kurang setahun bekerja di Ibu Pejabat IKRAM, sama-sama teruja menerima tugas khas tersebut.

“Ini kali pertama saya lihat pejabat dipenuhi oleh orang luar kerana sebelum ini, jika ada program pun cuma antara kita sahaja.”

“Walau bagaimanapun, perkara ini sudah kami jangkakan kerana kita sedia maklum bahawa IKRAM ada banyak kenalan dengan agensi di luar sana,” kata mereka.

Majlis Ramah Mesra Sempena Aidilfitri pada tahun ini merupakan kali ketiga diadakan di Ibu Pejabat IKRAM bertujuan memperkukuhkan hubungan kejiranan dan mengeratkan silaturahim dengan pelbagai pihak tanpa mengira agama dan bangsa.

Selain menjemput jiran-jiran di sekitar ibu pejabat, turut diundang NGO-NGO Islam, Palestin, wanita dan masyarakat madani, wakil kedutaan, agensi kerajaan serta ahli-ahli politik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Rohingya: Mari bertenang, berlaku adil dan tunjukkan prihatin

Pertubuhan IKRAM Malaysia (IKRAM) amat khuatir dengan lonjakan sentimen negatif terhadap masyarakat Rohingya akhir-akhir ini berdasarkan dakwaan yang diragui kesahihannya.

Isu pelarian Rohingya adalah isu antarabangsa yang melibatkan aspek-aspek kemanusiaan dan hak asasi. Isu ini memerlukan tindakan yang tegas dan konkrit oleh pemimpin-pemimpin dunia melalui agensi-agensi antarabangsa yang berkenaan.

Semakan ke atas butiran surat yang dikatakan dihantar oleh seorang yang mengaku dirinya sebagai pemimpin masyarakat Rohingya kepada Menteri Sumber Manusia pada bulan Januari 2020 tidak menunjukkan tuntutan melampau seperti yang didakwa oleh sesetengah pihak.

Kesahihan beberapa maklumat lain yang mendakwa perkara yang sama juga tidak dapat ditentukan. Terdapat pula pihak dalam kalangan Rohingya sendiri yang menafikan bahawa individu berkenaan mewakili suara kaum Rohingya. Oleh itu, adalah tidak wajar untuk menimbulkan kebencian yang keterlaluan terhadap golongan ini.

Tidak dinafikan bahawa mungkin terdapat dalam kalangan komuniti Rohingya yang bertindak di luar batasan undang-undang, adat dan tata susila masyarakat setempat. Yang salah tetap salah.

Namun, marilah kita berpegang kepada pemikiran yang rasional bahawa jika ada segelintir warga Rohingya yang membuat onar, maka mereka perlu diadili sewajarnya.

Adalah tidak patut untuk membabitkan orang lain sehingga mencetus kebencian kepada seluruh kaum. Pada masa yang sama, warga Rohingya di Malaysia perlu menghormati sensitiviti, adat dan budaya setempat serta tidak menimbulkan masalah dan keresahan masyarakat.

Bulan Ramadan yang mengajar kita berlapar dahaga patut menimbulkan rasa prihatin terhadap keperitan mereka yang miskin, dizalimi dan tertindas, lebih-lebih lagi kepada mereka yang mempunyai sejarah lama ditindas tanpa pembelaan oleh masyarakat antarabangsa.

Mereka tiada hak warganegara di bumi sendiri, dibakar harta, ditembak, dibunuh, dihalau, dirogol beramai-ramai tanpa ada tempat tujuan. Kini mereka yang kebanyakannya berstatus ‘pelarian’ menumpang kasih dan menagih belas ihsan kita. Kaum ini dizalimi di negara mereka, janganlah kita pula menzalimi mereka di sini.

Marilah kita kembali kepada sifat tabii membantu sesama insan yang berada dalam kesusahan. Jika tidak dapat dibantu sekalipun, marilah kita elakkan daripada mencerca mereka yang meminta seperti tuntutan dalam al-Quran dan hadis Rasulullah Sallallahualaihiwasallam:

قَوۡلٌ۬ مَّعۡرُوفٌ۬ وَمَغۡفِرَةٌ خَيۡرٌ۬ مِّن صَدَقَةٍ۬ يَتۡبَعُهَآ أَذً۬ى‌ۗ وَٱللَّهُ غَنِىٌّ حَلِيمٌ۬
“(Menolak peminta-peminta sedekah) dengan perkataan yang baik dan memaafkan (kesilapan mereka) adalah lebih baik daripada sedekah (pemberian) yang diiringi (dengan perbuatan atau perkataan yang) menyakitkan hati dan (ingatlah), Allah Maha Kaya, lagi Maha Penyabar.” (Surah al-Baqarah: 263)

اِتَّقُوا النَّارَ وَلَوْ بِشِقِّ تَمْرَةٍ فمن لم يجد فبكلمة طيبة
“Peliharalah diri kalian daripada api neraka meski hanya dengan bersedekah separuh kurma. Sekiranya kalian tidak memiliki sesuatu (yang mampu disedekahkan meskipun separuh kurma), maka (cukuplah) dengan kata-kata yang baik.” (HR Bukhari & Muslim)

عَنْ النُّعْمَانِ بْنِ بَشِيرٍ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ مَثَلُ الْمُؤْمِنِينَ فِي تَوَادِّهِمْ وَتَرَاحُمِهِمْ وَتَعَاطُفِهِمْ مَثَلُ الْجَسَدِ إِذَا اشْتَكَى مِنْهُ عُضْوٌ تَدَاعَى لَهُ سَائِرُ الْجَسَدِ بِالسَّهَرِ وَالْحُمَّى
Daripada al-Nu’man bin Basyir beliau berkata, Rasulullah SAW bersabda: “Perumpamaan orang-orang mukmin dalam hal saling mencintai, mengasihi dan menyayangi bagaikan satu tubuh. Apabila ada salah satu anggota tubuh yang mengadu sakit, maka seluruh tubuhnya akan berjaga malam (tidak dapat tidur) dan demam.” (HR Bukhari & Muslim)

Untuk memastikan isu etnik Rohingya ini diselesaikan dengan cara terbaik, masyarakat antarabangsa dan kuasa-kuasa dunia perlu mengambil tindakan bersepadu. IKRAM menyeru kerajaan untuk berusaha memberi tekanan kepada kerajaan Myanmar menyelesaikan konflik dalaman mereka dan mengembalikan hak kaum Rohingya di bumi mereka.

IKRAM yakin kerajaan Malaysia juga telah lakukan yang terbaik dengan memberi kebenaran kepada mereka untuk transit di sini sementara menunggu mereka ditempatkan di negara ketiga atau pulang ke negara asal. IKRAM mengharapkan agar lebih banyak suara tokoh-tokoh, NGO dan kerajaan untuk meredakan keadaan serta menjaga akhlak pada bulan yang mulia.

Pada bulan Ramadan yang diberkati ini, marilah kita mendoakan agar Malaysia, Rohingya atau malah seluruh pelusuk bumi ini bebas daripada kezaliman, penindasan dan kezaliman.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bukan peluang kedua?

“Takpalah, nak buat macam mana kan. Kita masih PKPB (Perintah Kawalan Pergerakan Bersyarat) lagi,” beritahunya lagi dengan menambah, sudah hampir setahun tidak berjumpa cucu-cucunya sejak PKP tahun lalu.

Jelas terpamer pada raut wajahnya apa yang diperkatakannya itu, menahan rindu kepada insan-insan yang lama tidak bertemu. Begitulah antara reaksi masyarakat yang dapat kita lihat dengan situasi yang terjadi kini. Bukan dibuat-buat, tapi itulah yang perlu dilalui kita semua.

Bekerja Dari Rumah (BDR) masih berkuat kuasa walaupun Perintah Kawalan Pergerakan (PKP) di beberapa negeri kini dilonggarkan kepada Perintah Kawalan Pergerakan Bersyarat (PKPB), sebagaimana kata Menteri Kanan (Keselamatan), Datuk Seri Ismail Sabri Yaakob pada 4 Mac lalu.

Laporan kes setiap hari, masih menjadi perhatian rakyat dan doa kita semua. Kita mengharapkan kes Covid-19 semakin menurun ke angka sifar atau paling tidak makin kecil angka itu agar dapatlah kehidupan ini berlangsung seperti biasa. Mungkinkah?

Kuat kuasakan juga kepada ‘jerung-jerung besar’

Tindakan pihak berwajib mengenakan kompaun kepada rakyat dengan angka yang besar sewajarnya dipertimbangkan semula. Walaupun tujuannya jelas mendidik masyarakat agar terus mematuhi Prosedur Operasi Standard (SOP) yang ditetapkan, namun amatlah tidak sepatutnya ia dikenakan kepada pihak tertentu sahaja.

‘Mendidik’ itu juga seharusnya diberikan kepada ‘jerung-jerung besar’ yang ‘di atas’ sana, yang sering bebas membuat sesukanya, yang adakalanya melanggar SOP yang dikuatkuasakan, bukan kepada rakyat yang sudah sedia terhimpit dan tersepit dengan situasi yang terpaksa dilalui mereka. Bersikap adillah dalam mengenakan tindakan tersebut, bukan memilih pangkat, darjat dan jawatan.

Sebagaimana kita ketahui, nilai kompaun kepada mereka melanggar SOP yang pada awalnya RM1,000 itu telah dinaikkan kepada RM10,000 sejak 11 Mac lalu.

Pesalah ini membabitkan individu yang tidak memakai pelitup muka, penjarakan fizikal, premis gagal menyediakan pengimbas suhu badan, cecair pembasmi kuman, bersesak dalam premis tanpa kawalan dan aktiviti hiburan tanpa lesen.

Namun, adakah semua itu dikuatkuasakan kepada menteri-menteri dan ahli politik yang secara jelas telah melanggar SOP tersebut?

Sebagaimana yang dilaporkan, pakar kesihatan pekerjaan, kecemasan dan kesihatan awam, Dr Hanafiah Bashirun berkata, kebenaran rentas negeri yang diberikan pada Disember tahun lalu dan penularan gelombang ketiga susulan Pilihan Raya Negeri (PRN) Sabah perlu dijadikan iktibar.

Demi untuk menghalang penularan wabak ini, perkara itu wajar dikuatkuasakan tetapi tidak kepada sebelah pihak sahaja. Ia perlu dikenakan juga kepada semua tanpa melihat latar belakang atau pengaruh seseorang itu.

PKPB di beberapa negeri yang dijadualkan tamat pada 18 Mac ini wajar dilanjutkan manakala sekatan rentas negeri perlu dikekalkan kepada semua pihak.

Pandemik Covid-19 yang masih bermaharajalela menjadikan pelbagai perkara atau perancangan kita semua terbatas. Namun, ia perlu dilalui walaupun amat pahit.

Realitinya, rakyat semakin berjaya menerima hakikat bahawa segala norma baharu yang dilalui dalam tempoh setahun ini perlu diteruskan bagi memutuskan rangkaian wabak yang hebat menular ini.

Teruskanlah bersama-sama memutuskan rantaian Covid-19 yang telah setahun mendiami bumi kita ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fokus pembangunan bandar lestari

“Pelancaran ini bertujuan untuk memberi tumpuan kepada pembangunan bandar lestari kerana bandar-bandar terus menjadi penyumbang utama kepada pelepasan gas rumah hijau (GHG), kira-kira 70 peratus daripada pelepasan karbon di dunia,” kata Naib Presiden (Green Living) GreenTech Malaysia, Datin Paduka Hajah Che Asmah Ibrahim.

Beliau berkata, pembangunan bandar dijangka meningkat dan menghasilkan lebih banyak pelepasan karbon yang menyumbang kepada perubahan iklim.

“Di Malaysia, kami telah memperkenalkan Rangka Kerja Bandaraya Rendah Karbon untuk membimbing pihak berkuasa tempatan dan pemaju dalam membuat keputusan mengenai penyelesaian yang lebih hijau.”

Menurutnya, dengan meningkatnya minat dari pihak berkuasa tempatan dalam membangunkan bandar-bandar rendah karbon, pihaknya bertambah yakin sedang berada di landasan yang betul.

“Kami semakin yakin bahawa kami berada di landasan yang betul untuk mencapai matlamat menjadikan Malaysia sebuah ekonomi hijau yang rendah karbon, iklim yang berdaya tahan,” kata Hajah Che Asmah Ibrahim yang juga Ketua Wanita IKRAM dalam ucapannya dalam majlis pelancaran tersebut.

Minggu Bandar Lestari dilancarkan secara rasmi oleh Datuk Bandar Majlis Bandaraya Pulau Pinang, Datuk Maimunah Mohd Sharif.

Turut hadir dalam majlis pelancaran tersebut ialah Duta Malaysia ke Republik Kazakhstan, Syed Mohamad Bakri Syed Abdul Rahman, Timbalan Datuk Bandar Pertama Wilayah Kazakhstan Barat, Arman Utegulov dan Timbalan Datuk Bandar Uralsk, Mirbolat Nurzhanov.

Pelbagai syarikat yang termasuk Lembaga Pembangunan Industri Pembinaan Malaysia (CIDB), Perbadanan Putrajaya, Sime Darby Property Bhd dan Universiti Tenaga Nasional (UNITEN) turut mengambil bahagian untuk mempromosikan minggu bandar lestari.

Minggu bandar lestari itu diadakan dari 31 Julai hingga 4 Ogos 2017 dan ia melibatkan siri perbincangan dan perbincangan panel bagi perkongsian pengetahuan dan pengalaman serta sesi pemadanan perniagaan untuk memupuk kerjasama antara syarikat Malaysia dan Kazakhstan serta negara-negara yang mengambil bahagian dalam ekspo.


Lubnan: Kerana mulut, hubungan diplomatik binasa

Kementerian Luar Negeri Emiriah Arab Bersatu (UAE) menyeru rakyatnya yang berada di Lubnan agar kembali ke negaranya secepat mungkin.

Seruan ini dibuat selepas penarikan diri diplomat UAE berikutan krisis yang dicetuskan daripada kenyataan Menteri Penerangan Lubnan, George Kordahi yang menyebelahi militia Houthi di Yaman.

“Memandangkan peristiwa semasa dan berdasarkan keputusan untuk menghalang perjalanan rakyat UAE ke Lubnan, yang bertepatan dengan keputusan UAE untuk menarik balik diplomatnya dari Lubnan, Kementerian Luar Negeri menyeru semua rakyatnya yang hadir di Lubnan untuk kembali ke UAE secepat mungkin,” kata Menteri Luar Negeri UAE, Khaled Abdullah Belhoul dalam satu kenyataannya.

Menurutnya, sebagai kesungguhan berterusan UAE untuk mengikuti keadaan rakyatnya di luar negara dan memastikan keselamatan mereka, Kementerian Luar Negeri telah mengambil semua langkah yang perlu untuk memudahkan proses membawa pulang rakyatnya dari Lubnan.

Pada 30 Oktober lalu, UAE mengumumkan penarikan diplomatnya dari Lubnan, dan UAE memutuskan untuk menghalang rakyatnya daripada pergi ke Lubnan.

“Keputusan untuk menarik balik diplomat adalah sebagai solidariti dengan kerajaan Arab Saudi yang bersaudara, memandangkan pendekatan yang tidak boleh diterima oleh beberapa pegawai Lubnan terhadap kerajaan itu,” kata Menteri Negara UAE, Khalifa Shaheen Al-Marar.

Menteri Luar Arab Saudi, Putera Faisal bin Farhan mengesahkan bahawa kerajaan Arab Saudi telah membuat kesimpulan bahawa berurusan dengan Lubnan tidak lagi membuahkan hasil atau bermanfaat, dengan menekankan bahawa perkara itu lebih besar daripada kenyataan seorang menteri.

Dalam pada itu, beliau menjawab soalan mengenai sama ada Arab Saudi dan Lubnan berada di tengah-tengah krisis diplomatik berikutan kenyataan Menteri Kordahi.

“Saya tidak fikir akan menggambarkannya sebagai krisis. Saya fikir kita telah mencapai kesimpulan bahawa berurusan dengan Lubnan dan kerajaannya sekarang tidak lagi membuahkan hasil atau berguna.”

Beliau menambah, kesimpulan itu dibuat ekoran kawalan berterusan Hizbullah dalam kancah politik dan apa yang dilihat sebagai penolakan berterusan kerajaan ini dan pemimpin politik Lubnan secara amnya untuk melaksanakan pembaharuan yang diperlukan, langkah-langkah yang perlu untuk mendorong Lubnan ke arah perubahan sebenar.

“Kami memutuskan bahawa penerangan tidak lagi membuahkan hasil atau berguna, dan ia bukan lagi kepentingan kita.”

Dan sama ada kenyataan Kordahi bahawa perang di Yaman tidak berguna juga adalah apa yang telah disimpulkan oleh Arab Saudi dan cuba untuk keluar dari Yaman sekarang.

“Kenyataan menteri itu membentangkan realiti, hakikat bahawa adegan politik di Lubnan masih dikawal oleh Hizbullah, yang merupakan kumpulan pengganas, dan dengan cara itu, ia mempersenjatakan, menyokong dan melatih tentera Houthi,” kata Putera Faisal.

Justeru beliau menambah, ia lebih daripada kenyataan seorang menteri dan ia adalah petunjuk keadaan yang telah dicapai oleh Lubnan.

“Kami tidak campur tangan di Lubnan dan tidak menentukan apa-apa, dan hegemoni Hizbullah menjadikan berurusan dengan Lubnan tidak berguna,” ujarnya sambil menyatakan bahawa kawalan parti terhadap sistem politik di Lubnan membimbangkan.

Selain Arab Saudi dan UAE, negara Kuwait dan Bahrain turut mengumumkan penarikan duta mereka dari Lubnan susulan kenyataan Kordahi.

Masa depan Lubnan bukan di tangan Saudi

Ketua Majlis Eksekutif Hizbullah Lubnan, Hashem Safi al-Din berkata bahawa masa depan Lubnan bukan di tangan Saudi, dalam satu kenyataan ekoran kesan berterusan daripada kenyataan Kordahi tentang Yaman yang dianggap menyinggung kerajaan Arab Saudi dan UAE.

Al-Manar TV milik Hizbullah memetik kenyataan Safi al-Din sebagai responsnya terhadap isu penguasaan Hizbullah di Lubnan, dengan berkata:

“Jika perkara itu benar, semua orang zalim tidak akan mempunyai sebarang perkataan di negara itu. Masa depan Lubnan tidak berada dalam tangan Saudi, melainkan di tangan Tuhan dan terima kasih kepada mereka yang berkorban darah demi maruah negara.”

Menteri Luar Negeri Lubnan takut George Kordahi?

Menteri Luar Lubnan, Abdullah Bouhabib, mengulas kenyataan rakan sejawatannya dari Saudi susulan krisis tersebut serta menyifatkannya sebagai suatu penindasan. Dalam temu bual di saluran Al-Jadeed Lubnan, beliau berkata:

“Hari ini krisis tidak lagi di tangan kita, ia telah menjadi lebih besar dan akan menjadi lebih besar daripada Lubnan, seperti yang dilihat hari ini, kenyataan Menteri Luar Negeri Arab Saudi telah menjadi lebih besar daripada Lubnan serta lebih besar daripada kita sebagai kementerian atau menteri.”

Menurutnya, Lubnan tiada pertikaian dengan semua negara Teluk, Oman dan Qatar serta mereka tidak pernah memutuskan hubungan dengan mengambil dutanya atau tidak.

“Duta kami ke UAE masih ada dan Konsul Jeneral di UAE juga masih ada, tetapi UAE menarik balik diplomatnya. Arab Saudi mempunyai kedudukan yang kami tidak memahaminya.

Sebelumnya, apabila terdapat masalah terutamanya antara mana-mana dua negara, ia akan diselesaikan melalui dialog.

“Hubungan antara kerajaan dan Lubnan adalah bersejarah sejak kali pertama kedua-dua negara dan hubungan itu sangat baik, tetapi kali ini tidak ada dialog, tidak ada dialog…”

Sebagai respons kepada soalan bahawa krisis melangkaui kenyataan George Kordahi, menteri Lubnan itu berkata;

“Memang benar, saya secara peribadi berpendapat bahawa George adalah kawan, dan Menteri Kordahi adalah kawan yang kuat di antara kami.”

Foto: Menteri Penerangan Lubnan, George Kordahi

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


NICE anjur konvoi bermotor “Kembara Kasih Ummah” 10 Disember

NICE juga mengucapkan terima kasih kepada pihak media terutamanya TV Al-Hijrah dan akhbar Sinar Harian yang membuat liputan berita bagi membantu tabung ini.

Alhamdulillah, serahan Fasa 1 sebanyak RM21,000.00 telah dibuat semasa Eidul Adha yang lepas melalui wakil NICE yang berada di Bangkok bersama-sama dengan NGO Thailand iaitu WAMY Thailand, Yala Islamic University, The Welfare Foundation of Pattani dan The Foundation for Quranic Education (FQE). Sumbangan kepada mangsa banjir diserahkan dalam bentuk bungkusan barangan asas yang mengandungi beras, sardin, minyak masak, mee segera dan air mineral. Sebanyak 1000 keluarga mendapat sumbangan ini.

NICE merancang untuk membuat serahan Fasa 2 sebanyak RM30,000.00 pada 10 Disember 2011 melalui konvoi “Kembara Kasih Ummah” yang melibatkan 50 buah motor berkuasa besar. Sebahagian besar sumbangan bagi Fasa 2 diperolehi melalui kempen Sym Charity Ride – To Ride for People (TRIP) yang dianjurkan oleh Sym Owners Group (SOG) dan Islamic Relief Malaysia (IRM).

Sekali lagi NICE menyeru kepada badan-badan korporat, NGO-NGO, serta para dermawan untuk sama-sama membantu umat Islam di Thailand dengan menyalurkan sumbangan melalui Tabung Kasih Ummah Bencana Banjir di Thailand ini. Sumbangan boleh dibuat melalui akaun BIMB 12113010040182 atas nama “PERTUBUHAN IKRAM MALAYSIA”. Sila maklumkan sumbangan melalui sms kepada 012-320 3434 atau emel kepada wmzukri@readnetwork.com. Sebarang pertanyaan, boleh hubungi Sdra Wan Mohd Zukri Che Mat Zin di talian 012-320 3434 atau Sdra Aidil Akbar Yassin di talian 013-331 4389.

“Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendaki-Nya, dan Allah Maha Luas (rahmat) kurnia-Nya, lagi Meliputi ilmu pengetahuan-Nya.” Al-Baqarah 2:261

Wan Mohd Zukri Che Mat ZinPengerusi NICE


IKRAM giat santuni mangsa banjir

SERI KEMBANGAN – Pertubuhan IKRAM Malaysia (IKRAM) dengan kerjasama beberapa institusinya telah dan sedang giat menyantuni mangsa-mangsa banjir.

“Alhamdulillah, kolaborasi ahli-ahli IKRAM dan sukarelawan institusi-institusinya giat turun padang untuk menyalurkan bantuan,” kata Penolong Setiausaha Agung, Hj Ismail Yusoff Awang.

Beliau menjangkakan kehadiran ahli-ahli dan sukarelawan yang lebih ramai, mencecah ribuan untuk menyantuni mangsa-mangsa banjir.

“Kita sudah lantik wakil IKRAM di kawasan-kawasan terjejas bagi memudahkan penyelarasan bantuan dan kehadiran sukarelawan.”

Jelas beliau yang juga Ketua Unit Pembangunan Institusi IKRAM, pelbagai bentuk bantuan dan khidmat disalurkan oleh ahli-ahli IKRAM dan sukarelawan institusi dari semasa ke semasa bagi membantu mangsa-mangsa banjir.

“Bantuan tidak terhad kepada pek makanan sahaja, bahkan kita juga memberikan pek kebersihan, khidmat membersihkan rumah, termasuk sekolah, masjid dan surau, serta kit ujian Covid-19.”

“Kelengkapan seperti lampin pakai buang, bantal, selimut, toto, kain dan sejadah, termasuk barang keperluan harian turut disertakan,” tambah beliau ketika dihubungi wartawan IKRAM.

Kata Ismail lagi, bantuan dan sumbangan tersebut telah dan sedang diagihkan kepada mangsa-mangsa banjir di kawasan terjejas.

“Pusat Operasi Bantuan Banjir IKRAM sentiasa memantau pelaksanaan agihan semua sumbangan orang ramai melalui institusi-institusi yang diamanahkan.”

Menurutnya, masih banyak kerja-kerja pascabanjir yang memerlukan komitmen semua pihak, kerana tahap kerosakan harta benda amat tinggi, bantuan pembersihan kediaman amat diperlukan dan banyak barang yang rosak perlu dibaiki atau diganti secara berperingkat.

“Kita juga merancang untuk mengagihkan beberapa peralatan asas rumah yang penting untuk mangsa banjir, bergantung kepada tahap kemampuan kewangan institusi-institusi IKRAM yang ada, hasil sumbangan orang ramai.”

Beliau turut menyeru orang ramai untuk terus menyalurkan sumbangan kewangan untuk membantu mangsa-mangsa banjir. Sumbangan boleh disalurkan ke akaun institusi-institusi IKRAM berikut:

Foto utama: Sukarelawan pembersihan di Kuantan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wacana Kafir Harbi: Ucapan Terima kasih

Penghargaan ini termasuklah kepada penganjur, Biro Penyelidikan IKRAM Pusat, semua ahli panel dan moderator, pihak USIM serta semua yang hadir, sekitar 500 orang, juga pihak media yang telah mengadakan siaran langsung (live streaming) dan rakaman. Mengikut rekod, puluhan ribu telah menonton siaran langsung dan rakaman wacana ini. Alhamdulillah.

Kami juga mengalu-alukan komentar dan ulasan pasca wacana ini daripada pelbagai pihak dan sudut. Walau bagaimanapun, kami berpandangan bahawa bagi berlaku adil kepada wacana ini, ia harus ditonton secara keseluruhan dan tidak dikutip atau dipetik bahagian-bahagian tertentu sahaja lalu membuat kesimpulan. Rakaman keseluruhan wacana ini dapat ditonton pada pautan berikut:

Kejayaan Wacana ini membuktikan bahawa masyarakat kita telah bersedia untuk berbincang  dan berwacana secara ilmiah dan matang dalam sesuatu isu yang terdapat banyak kekhilafan. Ia juga membuktikan bahawa perbezaan pandangan yang berlaku dapat ditangani dengan baik melalui kaedah bersemuka (engagement) dan berhujah secara profesional dan ilmiah sambil memelihara adab-adab dalam berkhilaf.

Tindakan para ahli panel bertukar-tukar kad nama (name card) dalam bilik VIP selepas wacana berakhir  dengan komitmen untuk meneruskan hubungan dan komunikasi adalah juga satu perkembangan yang amat menggembirakan pihak penganjur.

Kepada yang ingin mendalami lebih lanjut tentang perkara yang berkaitan dengan hubungan orang Islam dengan orang kafir, kami ingin sarankan untuk menonton rakaman ceramah oleh Sheikh Prof Dr Ali al-Qaradaghi, Setiausaha Agung Kesatuan Ulama’ Sedunia. Pengerusi kepada Kesatuan Ulama’ Sedunia ialah Syeikh Prof Dr Yusuf al-Qaradhawi.

Ceramah ini disampaikan oleh Dr Ali Qaradaghi semasa kunjungan beliau ke Ibu Pejabat IKRAM pada 5 November 2015. Tajuk ceramah beliau adalah “Maqasid Syariah Memandu Kehidupan Harmoni Dengan Masyarakat Belum Islam”. Ceramah tersebut boleh diikuti pada pautan berikut:

Akhirnya, marilah kita sama-sama berdoa agar lebih banyak wacana ilmiah seperti ini dapat dianjurkan pada masa hadapan dalam rangka bagi mendidik masyarakat dan ummah  dan pembinaan negara rahmah, insya-Allah.

Hj Nahar Md NorSetiausaha Agung IKRAM18 Julai 2016


SMI Hira’ Terima Kunjungan UIN Indonesia

KUALA SELANGOR – Para delegasi dari Universitas Islam Negeri (UIN) Syeikh Ali Hasan Ahmad Addary, Padangsidimpuan, Sumatera Utara, Indonesia telah berkunjung ke Sekolah Menengah Islam (SMI) Hira’ Jeram pada Selasa, 13 Jun lalu.

Pengetua SMI Hira’ Jeram, Ustaz Isharuddin Ismail dan barisan pentadbir yang lain menyambut kehadiran delegasi dari negara jiran itu.

Kunjungan yang diketuai oleh Dekan Fakultas Tarbiyah dan Ilmu Keguruan (FTIK) universiti, Dr Lyla Hillda dan Dr Hamdan Hasibuan, turut menandatangani memorandum persefahaman (MoU) dengan sekolah tersebut.

Beberapa perbincangan dan kerangka kerjasama masa depan turut diberi penekanan dalam konteks pendidikan tinggi, pertukaran kepakaran, sumber serta teknologi.

Kampus UIN Syeikh Ali Hasan Ahmad Addary, yang dulunya dikenali STAIN, menjadi IAIN (Institut Agama Islam Negeri) hingga sekarang menjadi UIN, telah menjadi kebanggaan tersendiri bagi masyarakat di Tabagsel.

Ini kerana universiti ini menjadi universiti Islam terbaik di wilayah Tapanuli Selatan dan Sumatera Utara.

UIN ini memiliki status, fungsi dan peranan yang sama dengan institut perguruan tinggi yang lain serta dapat dijadikan alternatif utama bagi pelajar yang ingin mengkhususkan diri dalam bidang pengajian Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM terima sumbangan Yayasan Buruj

Pengerusi Yayasan Buruj, Hj Idris Omar menyerahkan sumbangan itu dalam satu majlis ringkas yang diadakan di Ibu Pejabat IKRAM di sini.

Dalam majlis itu, IKRAM yang diwakili Presiden IKRAM, Dr Hj Parid Sheikh Ahmad menzahirkan ucapan terima kasih dan berbesar hati menerima sumbangan daripada yayasan itu.

IKRAM yang merupakan pertubuhan dakwah menerima RM20,000 manakala selebihnya diberikan kepada institusi-institusi IKRAM yang terlibat dalam isu kemanusiaan luar negara, dakwah kepada bukan Islam, anak muda serta bantuan kebajikan dan khidmat masyarakat dalam negara.

Institusi-institusi IKRAM iaitu Humanitarian Care Malaysia (MyCARE), Hidayah Centre Foundation, IKRAM Muda dan Yayasan IKRAM Malaysia masing-masing menerima RM150,000, RM100,000, RM30,000 dan RM50,000.

MyCARE diwakili Ketua Pegawai Eksekutif, Hj Kamarul Zaman Shaharul Anwar, Hidayah Centre Foundation diwakili Pengarah Dana, Dr Mohd Tahir Abdul Rahman, IKRAM Muda diwakili Timbalan Pengerusi, Mohd Hafiz Abdul Hamid manakala Yayasan IKRAM Malaysia diwakili Ketua Pegawai Eksekutif, Hj Kamsani Nasir.

Turut hadir dalam majlis itu Timbalan Pengerusi Yayasan Buruj, Hjh Maziyah Hj Hassan.


Tahun 2020: Harapan dan Cabaran

Kita berazam antaranya ingin melihat Malaysia maju ke hadapan, generasi baru pula akan lebih ke hadapan dari sudut kefahaman, peranan, meninggalkan impak kepada lingkungannya dan lingkungan yang lebih luas daripada itu, iaitu kepada dirinya sendiri dan masyarakat.

Begitu juga kepemimpinan yang akan diperolehi, akan lahir pada masa depan, kepemimpinan yang jauh lebih berwibawa, jauh lebih berupaya untuk mendepani cabaran-cabaran yang akan dihadapi oleh negara, mengatasinya dengan sebaik-baiknya serta memacu negara maju ke hadapan dengan jayanya.

Berkaitan dengan peranan anak-anak muda, sama ada yang masih solo atau yang telah berkeluarga, mereka mestilah memainkan peranan di tengah-tengah masyarakat sebagai contoh kepada masyarakat umum, begitu juga contoh kepada keluarga masing-masing.

Jadi, mereka ini perlu mengangkat diri mereka sendiri dan cemerlang dalam bidang ilmu pengetahuan, keperibadian, karier, begitu juga dalam penampilan di tengah-tengah masyarakat.

Mereka juga perlu ikut serta turun di medan, melakukan dan membawa perubahan kepada kehidupan masyarakat yang menjadi golongan dalam lingkungan mereka, agar masyarakat ini memiliki jati diri yang jauh lebih kuat pada masa depan, kemudian memiliki keazaman yang jauh lebih tinggi untuk menggapai matlamat-matlamat yang mulia dalam kehidupan.

Lihatlah seluruh perkara (atau masalah) itu sebagai cabaran. Dan bagi seorang Muslim itu ada dua pendirian sahaja; apabila berdepan dengan cabaran, ia sabar, apabila berdepan dengan nikmat yang diperolehi, ia bersyukur.

Berpeganglah kepada dua bentuk pendirian ini, ia akan boleh menghadapi semua situasi yang akan ia temui pada masa depan, insya-Allah.


Anugerah hari ini untuk mengecapi bahagia

Kekacauan pandemik Covid-19 yang berlaku sejak awal tahun ini telah banyak mengubah gaya hidup dalam setiap sudut kehidupan sama ada pekerjaan secara umumnya, kesihatan, ekonomi dan pendidikan.

Semua orang tidak terkecuali harus beradaptasi dengan setiap perubahan yang berlaku. Bahkan disebabkan itu, ada yang terjejas kualiti hidupnya secara total.

Setakat 28 Oktober tahun ini sahaja, dianggarkan sebanyak 90,000 pekerjaan telah hilang  berdasarkan statistik Sistem Insurans Pekerjaan (SIP) oleh Pertubuhan Keselamatan Sosial (PERKESO).

Ini belum lagi dilihat situasi yang berlaku dalam bidang pendidikan misalnya. Alangkah hebat tekanan dihadapi oleh para guru dalam sesi pengajaran dan pengurusan peperiksaan, cabaran pelajar bagi memahami pembelajaran secara jarak jauh dan kerisauan ibu bapa terhadap anak-anak mereka yang keciciran dalam belajar.

Perasaan sedih menempuh ujian yang menimpa, kerisauan terhadap kesempitan hidup dan ketidakpastian masa hadapan yang cerah ibarat bayang-bayang yang sentiasa mengekori manusia ke mana sahaja arah yang mereka pergi.

Lebih membimbangkan apabila semua emosi dan tekanan yang tidak terkawal tersebut menempias kepada orang sekeliling bahkan kepada mereka yang paling hampir seperti ahli keluarga dan anak-anak.

Maka tidak hairanlah jika ia serba sedikit ‘menyumbang’ dalam peningkatan kadar kes keganasan rumah tangga seperti yang dilaporkan Kementerian Pembangunan Wanita, Keluarga dan Masyarakat sejak bulan Mac yang lalu iaitu sebanyak 1,929 aduan yang membabitkan kes keganasan fizikal, emosi dan seksual.

Justeru itu, pengendalian dalaman yakni emosi, mental dan spritual perlulah diambil berat sekurang-kurangnya dalam rangka mengelakkan masalah yang lebih buruk daripada berlaku.

Kesedihan hari semalam dan kerisauan masa hadapan

Dalam sebuah doa yang diajarkan Rasulullah SAW kepada Abu Umamah RA untuk menghilangkan dukacita dan melangsaikan hutang, terdapat penggunaan kata al-Hamm dan al-Hazn yang signifikan untuk kita renungi. Berikut doa daripada hadis riwayat Abu Said al-Khudri mafhumnya:

..اللَّهُمَّ إِنِّي أَعُوذُ بِكَ مِنْ الْهَمِّ وَالْحَزَنِ…

“Ya Allah, sesungguhnya aku berlindung kepada Engkau daripada kerisauan dan kesedihan…”

Setelah mengamalkan nasihat (doa) tersebut, Abu Umamah RA sedikit demi sedikit mula menjalani harinya tanpa dibelenggu rasa kesempitan dan kebimbangan. Bagaimana?

Apabila dilihat dari segi penggunaan istilah, perkataan al-Hamm bermaksud sesuatu perasaan (ketidakselesaan) yang dirasai disebabkan terlalu sibuk memikirkan masa hadapan. Manakala al-Hazn pula ialah perasaan sedih yang dirasai terhadap sesuatu masa yang telah berlalu.

Ini menunjukkan bahawa Rasulullah SAW sebagai rahmat yang diutuskan kepada alam ini sangat mengerti bahawa pemikiran manusia seringkali sesak memikirkan kesedihan masa lalu dan kerisauan masa hadapan.

Secara asasnya, doa berperanan penting sebagai sumber kekuatan, kepercayaan dan tawakal seseorang hamba kepada Tuhannya dan menjadi sandaran dalam meminta perlindungan daripada perasaan yang mengganggu kehidupan.

Oleh itu, apakah sikap yang boleh diambil ketika mendepani al-Hazn (kesedihan) dan al-Hamm (kerisauan) dalam kehidupan seharian?

Menurut Dale Carnegie dalam bukunya yang fenomenal iaitu ‘How to Stop Worrying and Start Living’, terdapat satu formula dalam membendung perasaan risau:

Pertama, mencari apakah kemungkinan terburuk yang akan berlaku disebabkan perkara yang dirisaukan.

Kedua, bersedia untuk menerima kemungkinan tersebut.

Ketiga, bersiap dalam memperbaiki dan menyelesaikan kemungkinan terburuk tersebut.

Formula ini jika dirumuskan, seseorang itu perlulah berdiri tegak dalam menghadapi apa jua perkara yang dirisaukan. Dalam pada itu, manusia secara tabiatnya tidak dapat membuat keputusan secara rasional apabila dikuasai emosi.

Ya, manusia perlukan ketenangan dalam berfikir yang hanya diperolehi setelah wujudnya kualiti penerimaan (reda).

Justeru dengan bersedia menghadapi setiap kemungkinan, kekuatan akal dan pemikiran dapat dioptimumkan. Sedangkan tindakan lari dan menghindar daripada kesusahan tidak akan membawa apa-apa penyelesaian, bahkan hanya menambahkan lagi resah dalam jiwa.

Perasaan sedih terhadap sesuatu musibah, kesusahan dan kehilangan bukanlah suatu keanehan dalam beremosi yang perlu diabaikan sama sekali. Bahkan perasaan sedih termasuk emosi emosi utama manusia selain rasa gembira, marah dan ketakutan.

Yang penting ialah bagaimanakah tindakan yang diambil, sama ada pasrah lalu berdiam diri tanpa melakukan apa-apa atau bersabar lalu berjuang meneruskan kehidupan.

Kerana itu, langkah terbaik dalam mendepani kesedihan masa lalu ialah meneliti apa yang telah terjadi (sebagai suatu pengajaran) dan menyelesaikan apa yang sedang terjadi.

Sebaliknya, Islam melarang keras seseorang itu menoleh masa lalu untuk memperbaharui kesedihannya dan mengungkapkan kata “seandainya” atau “kalau” sebagai suatu tanda penyesalan. Jelas ini bukanlah sikap orang yang beriman.

Menjadi suatu yang sangat merugikan apabila banyak bahagian daripada kehidupan itu dirompak oleh perasaan sedih yang berlarutan. Sedangkan pena telah diangkat dan lembaran sudah pun kering, maka fokuslah pada apa yang boleh diubah.

Muhammad al-Ghazali dalam karyanya Jaddid Hayatak (Perbaharuilah Hidupmu) menimbulkan suatu persoalan, kenapa kita harus membiarkan fikiran kita dikekang keraguan dan dipermainkan kegelisahan? Sebaliknya hiduplah untuk hari dan saat ini, kerana itu lebih baik dan masuk akal.

Justifikasinya, seseorang itu perlulah mengerahkan tenaga dan kesungguhannya untuk memperelokkan urusan hari ini dengan menumpukan jiwa dan fikiran pada urusan yang sedang dilakukan.

Kesannya, banyak pekerjaan dapat disempurnakan di samping dapat menjadi penenang kepada diri untuk jauh daripada rasa risau dan sedih yang berterusan.

“Yesterday is the past, tomorrow is the future, but today is the gift. Thats why it’s called the present.“

Sesungguhnya nilai kehidupan itu ada pada setiap detik, minit dan jam pada hari yang kita lalui sekarang ini. Jangan disebabkan masa lalu yang kita sesali atau masa hadapan yang belum pasti, kita mensia-siakan anugerah masa kini yang diberi hanya sekali.

Muhammad Iqbal Ahmad Safari
Mahasiswa Sarjana Muda Usuluddin dan Multimedia KUIS
Aktivis Belia Harmoni Putra Mahkota

2. How to Stop Worrying and Start Living (Dale Carnegie)

3. Seni Hidup Bahagia (Abdul Rahman al-Sa’di)

4. When Likes are not Enough (Tim Bono)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tempoh moratorium bersasar dilanjutkan

Perdana Menteri, Tan Sri Muhyiddin Yassin berkata, bagi individu yang kehilangan pekerjaan dan masih belum mendapat pekerjaan baru, mereka akan menikmati lanjutan moratorium bersasar untuk tempoh tiga bulan.

“Bagi individu yang masih bekerja pula, tetapi gaji mereka terjejas atau berkurangan akibat pandemik ini, bayaran ansuran bulanan dikurangkan untuk 6 bulan, pada kadar yang sama pengurangan gaji.”

Bagi pinjaman sewa beli, pihak bank menawarkan pilihan penjadualan ansuran yang bersesuaian tertakluk kepada akta sewa beli.

“Bank-bank juga telah memberi komitmen membantu semua peminjam individu, Perusahaan Kecil Sederhana (PKS) dan mereka yang bekerja sendiri,” ujarnya ketika sidang media yang diadakan hari ini.

Menurutnya, langkah-langkah ini memberi manfaat kepada 3 juta individu dan PKS.

Sekiranya lebih ramai memerlukan bantuan, institusi perbankan telah memberikan komitmen untuk mempertimbangkan bantuan yang sewajarnya dan mereka yang layak bolehlah memohon melalui bank bermula 7 Ogos ini.

Pada Mei lalu, Gabungan Persatuan-persatuan Pengguna Malaysia (Fomca) telah meminta kerajaan menimbang semula pelanjutan moratorium enam bulan yang diumumkan pada 25 Mac lepas sehingga Disember tahun ini.

“Ini kerana ada anggota masyarakat yang menghadapi kesukaran untuk kembali kepada kehidupan sebelum wabak COVID-19, khususnya bagi yang kehilangan pendapatan dan pekerjaan serta perlu mencari kerja baharu,” ujar Presidennya Datuk Dr Marimuthu Nadason.

Sekiranya kerajaan bersedia menambah tiga bulan lagi kepada moratorium asal menurutnya, mereka yang terjejas akan dapat kembali ke pasaran pekerjaan.

Baru-baru ini, Menteri Kewangan, Datuk Seri Tengku Zafrul Tengku Abdul Aziz berkata, sektor perbankan dijangka menanggung kerugian pengubahsuaian sebanyak RM6.4 bilion sepanjang enam bulan pelaksanaan moratorium yang berakhir September ini.

“Keseluruhan jumlah kerugian dianggar memecah RM6.4 bilion, yang bersamaan pengurangan kapasiti bank itu sendiri untuk memberi pinjaman baharu sebanyak RM79 bilion, sama ada kepada rakyat atau peminjam.

Menurutnya, Malaysia antara negara terawal melaksanakan moratorium secara automatik, selain Singapura, Thailand, Indonesia, Itali, Kanada dan Amerika Syarikat.

“Namun, hanya Malaysia memberi moratorium selama enam bulan dan setakat 20 Julai lalu, nilai moratorium tersebut bernilai RM59 bilion yang keseluruhannya 7.7 juta rakyat memanfaatkannya,” katanya.

Pelaksanaan moratorium bakal tamat penghujung September ini dan bayaran semula pinjaman kewangan dijadual akan bersambung pada Oktober 2020.

Pada Mac lalu, Muhyiddin mengumumkan penangguhan pembayaran balik pinjaman, penstrukturan semula baki kad kredit dan pinjaman perniagaan selama enam bulan susulan penularan wabak COVID-19.

Penangguhan pembayaran balik pembiayaan itu melibatkan jumlah sekurang-kurangnya RM100 bilion dengan bank tempatan menawarkan penangguhan sehingga enam bulan kepada peminjam individu serta perusahaan kecil dan sederhana bermula 1 April.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…